c: text/html

text:
2018-05-14
ཞིང་སྨན་ནི་དུག་ཡོད་པའི་དངོས་རྫས་ཤིག་ཡིན་པས། བེད་སྤྱོད་བྱེད་སྐབས་སྨན་གཏོར་མི་སྣས་ངེས་པར་དུ་འགོག་སྲུང་གི་ཐབས་ཤེས་སྤྱད་ནས་དུག་ཕོག་པའི་ལས་འཛོལ་མི་ཡོང་བར་ནན་འགོག་བྱ་དགོས། གཅིག སྨན་གཏོར་མི་སྣས་ཁ་རས་རྒྱག་ལ་ཕུ་རུང་རིང་པོའི་གོས་དང་དོར་མ་གྱོན་དགོས་པ་དང་། རླུང་འགོག་མིག་ཤེལ་གྱོན་དགོས། གཉིས། སྨན་གཏོར་མི་སྣས་སྨན་གཏོར་བའམ་བར་དུ་ངལ་གསོ་བྱེད་པའི་དུས་ཚོད་ནང་དུ་བ་འཐེན་མི་ཉན་ལ་ཟས་ཀྱང་བཟའ་མི་ཉན། ལས་སྒྲུབ་མི་སྣས་ཁ་མིག་སྣ་གསུམ་དང་ཁ་ངོ་བཅས་འཕྱིད་མི་རུང་། ལྷག་པར་དུ་སྨན་ཆུ་གཏོར་ཆས་སོགས་ཀྱིས་ཕན་ཚུལ་རྩེད་མོ་རྩེ་རྒྱུ་དེ་བས་བྱེད་མི་རུང་། གསུམ། སྨན་གཏོར་ཚར་རྗེས་ངེས་པར་དུ་དག་རྫས་སམ་བ་ཚྭ་ཅན་གྱི་སྤོས་ཆལ་གྱིས་ལག་པ་དང་ཁ་ངོ་འཁྲུ་བ་དང་། ཁ་བཤལ་དགོས། སྨན་གཏོར་སྐབས་ གྱོན་པའི་གོས་དེ་ཟས་བཟའ་སྐབས་བརྗེ་ དགོས། བཞི། ཨ་རག་འཐུང་ཡོད་པའི་མིས་སྨན་གཏོར་མི་རུང་། ལྔ། སྨན་གཏོར་མཁན་གྱིས་ཞིང་སྨན་གཏོར་སྐབས་རྒྱུན་མཐུད་དུ་ཆུ་ཚོད6 ལས་བརྒལ་མི་ཉན། དྲུག སྨན་གཏོར་མཁན་གྱི་མི་ལ་མགོ་ན་བའམ་མགོ་ཡུ་འཁོར་བ། ཞེན་ལོག་པ། སྐྱུག་བྲོ་བ་སོགས་ཀྱི་ནད་རྟགས་བྱུང་སྐབས། དུས་ཐོག་ཏུ་སྨན་གཏོར་མཚམས་བཞག་ནས་སྨན་གཏོར་ས་ནས་བྲལ་ཏེ། གོས་སོགས་བརྗེ་བ་དང་ངོ་དང་ལག་པ་བཀྲུས་ཏེ་མགྱོགས་མྱུར་དུ་སྨན་ཁང་དུ་སྨན་བཅོས་བྱེད་སར་འགྲོ་དགོས།།
དོ་སྣང་ཆེ་བའི་རྩོམ།
རྩོམ་གསར། 10

robotstxt: allowed

filter: keep


text:
གྲོང་གསེབ་དར་རྒྱས་གཏོང་བའི་གཙོ་གནད་ལས་དོན་ལ་མངོན་གསལ་དོད་པོས་དམ་འཛིན་ཡག་པོ་བྱེད་དགོས།
སྤེལ་དུས 2018-02-12
ཡོང་ཁུངས། ཀྲུང་གོའི་བོད་ཀྱི་གསར་འགྱུར་དྲ་བ།
རྩོམ་པ་པོ། འདི་ག་ཚགས་པར་གྱི་དཔྱད་གཏམ་མཁན་གྱིས།
—— ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུའི་དགོངས་དོན་ལག་བསྟར་དོན་འཁྱོལ་བྱ་རྒྱུའི་སྐོར་གྱི་གླེང་ཐེངས་གསུམ་པ།
“ཆོད་སེམས་དེ་བས་ཆེ་བ་དང་། དམིགས་ཚད་དེ་བས་ཁ་གསལ། བྱེད་ཐབས་དེ་བས་ནུས་ལྡན་བཅས་ཀྱི་སྒོ་ནས་ཞིང་འབྲོག་ཁུལ་འཛུགས་སྐྲུན་ཡག་པོ་དང་འཕེལ་རྒྱས་ཡག་པོ་བཏང་སྟེ་མཛེས་སྡུག་ལྡན་པའི་འཚོ་བར་བཅངས་པའི་མི་རིགས་ཁག་གི་མང་ཚོགས་ཀྱི་དགོས་མཁོ་དེ་བས་ལེགས་པ་བསྐངས་ནས་མི་རིགས་ཁག་གི་མང་ཚོགས་ཀྱི་ཐོབ་ཚོར་དང་བདེ་སྐྱིད་ཚོར་སེམས་དེ་བས་ཆེ་རུ་གཏོང་དགོས”ཞེས་ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་ཕྱོགས་ཡོངས་ནས་ལག་བསྟར་བྱས་ཏེ་བོད་ཀྱིས་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་དང་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་པའི་འཆར་གཞི་བཀོད་ཡོད། ང་ཚོས་ཚོགས་འདུའི་ཐོག་གཏན་ལ་འཁེལ་བའི་གཙོ་གནད་ལས་འགན་གཞིར་བཟུང་དུས་བསྟུན་ལས་སྒྲུབ་དང་དུས་བསྟུན་མདུན་སྐྱོད་བྱས་ཏེ་ལས་དོན་ཁག་གི་བཀོད་སྒྲིག་དོན་ཐོག་ཏུ་འཁྱོལ་བ་བྱས་ནས་དུས་རབས་གསར་པའི་རང་ལྗོངས་ཀྱི“ཞིང་གསུམ”ལས་དོན་ལ་དེ་བས་ལེགས་པའི་སྒོ་ནས་སྐུལ་འདེད་གཏོང་དགོས།
“ཞིང་གསུམ”ལས་དོན་གྱི་འཕེལ་ཕྱོགས་ལེགས་པ་དང་སྤྱི་ཡོངས་རང་འགུལ་ལྡན་པ་ཞིང་ལས་དང་། གྲོང་གསེབ། ཞིང་པ་བཅས་ཀྱི་གནད་དོན་ནི་རྒྱལ་ཇུས་དམངས་འཚོ་དང་འབྲེལ་བ་ཡོད་པའི་རྩ་བའི་རང་བཞིན་གྱི་གནད་དོན་ཞིག་ཡིན་པ་དེས་རང་རྒྱལ་གྱི་ཕྱོགས་ཡོངས་ཀྱི་འབྱོར་འབྲིང་སྤྱི་ཚོགས་ཀྱི་རྨང་གཞི་དང་སྤྱི་ཚོགས་རིང་ལུགས་དེང་རབས་ཅན་གྱི་སྤུས་ཚད་གཏན་འཁེལ་བྱེད་ཀྱི་ཡོད། ཏང་གི་ཚོགས་ཆེན་བཅུ་དགུ་པའི་ཐོག་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་དགོས་པ་བཏོན་པ་དང་འབྲེལ་ཏང་གི་སྒྲིག་ཡིག་ནང་བཀོད་ཡོད། བཀྲམ་མ་ཐག་པའི་ཀྲུང་དབྱང་གི“ཡིག་ཆ་ཨང་དང་པོའི”ནང་ཞིང་ལས་འཕེལ་རྒྱས་ཀྱི་སྤུས་ཚད་མཐོ་རུ་གཏོང་རྒྱུ་དང་། གྲོང་གསེབ་ཀྱི་ལྗང་མདོག་འཕེལ་རྒྱས་ལ་སྐུལ་འདེད་གཏོང་རྒྱུ། གྲོང་གསེབ་ཀྱི་རིག་གནས་དར་རྒྱས་གོང་འཕེལ་གཏོང་རྒྱུ། གྲོང་གསེབ་བཅོས་སྒྲིག་གི་མ་ལག་གསར་པ་འཛུགས་རྒྱུ། གྲོང་གསེབ་ཀྱི་དམངས་འཚོ་འགན་ལེན་གྱི་ཆུ་ཚད་མཐོ་རུ་གཏོང་རྒྱུ། གནད་སྨིན་དབུལ་སྒྲོལ་འགག་སྒྲོལ་གྱི་དམག་འཐབ་ཡག་པོ་རྒྱག་རྒྱུ། གྲོང་གསེབ་དར་རྒྱས་ཀྱི་ལམ་ལུགས་རང་བཞིན་གྱི་མཁོ་སྤྲོད་ལ་ཤུགས་སྣོན་རྒྱག་རྒྱུ། གྲོང་གསེབ་དར་རྒྱས་ཀྱི་ཤེས་ལྡན་མི་སྣའི་འདེགས་སྐྱོར་ལ་ཤུགས་སྣོན་རྒྱག་རྒྱུ། གྲོང་གསེབ་དར་རྒྱས་ཀྱི་མ་འཇོག་འགན་ལེན་ལ་ཤུགས་སྣོན་རྒྱག་རྒྱུ། ཏང་གིས“ཞིང་གསུམ”ལས་དོན་ལ་འགོ་ཁྲིད་བྱ་རྒྱུ་མཐའ་འཁྱོངས་དང་འཐུས་སྒོ་ཚང་དུ་གཏོང་རྒྱུ་སོགས་ཀྱི་ཐད་ནས་གྲོང་གསེབ་དར་རྒྱས་ཡོང་རྒྱུར་བཀོད་སྒྲིག་བྱས་པ་དང་འབྲེལ་གྲོང་གསེབ་དར་རྒྱས་འཐབ་ཇུས་ཀྱི་རྩེ་རིམ་ཇུས་འགོད་བྱས་ཡོད།
གྲོང་གསེབ་དར་རྒྱས་ཀྱི་འཐབ་ཇུས་ལག་བསྟར་བྱེད་པའི་ཐད་བོད་ཀྱིས་གང་འདྲ་བྱས་ཏེ་ལས་དོན་སྒྲུབ་དགོས་སམ། ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུའི་ཐོག་དུས་རབས་གསར་པའི“ཞིང་གསུམ”ལས་དོན་ཡག་པོ་སྒྲུབ་པར། ངེས་པར་དུ་གནད་དོན་ཕྱོགས་སྟོན་དུ་འཛིན་རྒྱུ་མཐའ་འཁྱོངས་དང་། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱ་རྒྱུ་དེ་དམ་འཛིན་བྱ་གཞིར་བྱ་རྒྱུ་མཐའ་འཁྱོངས། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུ་དེ་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་པའི་ཤུགས་རྒྱག་ས་དང་ཚད་བརྒལ་བྱེད་སར་བརྩི་རྒྱུ་མཐའ་འཁྱོངས་བཅས་བྱས་ཏེ་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བའི་གནད་དོན་ཐག་གཅོད་ཡག་པོ་བྱ་རྒྱུར་ཤུགས་རྒྱག་དགོས། ལྗོངས་ཡོངས་ཀྱི་གྲོང་གསེབ་ལས་དོན་ཚོགས་འདུའི་བཀོད་སྒྲིག་གཞིར་བཟུང་། རང་ལྗོངས་ཀྱིས་གྲོང་གསེབ་དར་རྒྱས་གཏོང་བར་གཤམ་གསལ་ཕྱོགས་དྲུག་གི་གཙོ་གནད་ལས་དོན་དམ་འཛིན་ཡག་པོ་བྱེད་དགོས་པ་སྟེ། ཞིང་འབྲོག་ཁུལ་གྱི་སྤྱི་པའི་ཞབས་ཞུའི་ཆུ་ཚད་མཐོ་རུ་གཏོང་རྒྱུར་ཤུགས་སྣོན་བརྒྱབ་སྟེ་གྲོང་ཁྱེར་དང་གྲོང་གསེབ་ཀྱི་མཉམ་འདྲེས་འཕེལ་རྒྱས་ལ་སྐུལ་འདེད་གཏོང་དགོས། ཞིང་འབྲོག་ལས་ཀྱི་མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་གཏིང་ཟབ་ཏུ་བཏང་ནས་ཞིང་འབྲོག་ཁུལ་གྱི་ཐོན་ལས་འཕེལ་རྒྱས་ལ་སྐུལ་འདེད་གཏོང་དགོས། ཞིང་འབྲོག་ཁུལ་གྱི་རྩ་བའི་གཉེར་སྐྱོང་ལམ་ལུགས་སྲ་བརྟན་དང་འཐུས་སྒོ་ཚང་དུ་བཏང་ནས་གྲོང་གསེབ་དར་རྒྱས་གཏོང་བའི་ལམ་ལུགས་ཀྱི་རྨང་གཞི་བརྟན་དུ་གཏོང་དགོས། གྲོང་གསེབ་བཅོས་སྒྲིག་ལ་ཤུགས་སྣོན་དང་གསར་གཏོད་བྱས་ཏེ་ཞིང་འབྲོག་ཁུལ་དུ་ཞི་མཐུན་བརྟན་ལྷིང་ཡོང་རྒྱུ་འགན་ལེན་བྱེད་དགོས། མཛེས་སྡུག་ལྡན་པའི་གྲོང་གསེབ་མགྱོགས་མྱུར་བསྐྲུན་རྒྱུར་སྐུལ་འདེད་བཏང་ནས་གྲོང་གསེབ་ལྗང་མདོག་འཕེལ་རྒྱས་ཀྱི་ལམ་བུར་སྐྱོད་དགོས། ཞིང་འབྲོག་ཁུལ་གྱི་བསམ་པའི་དཔལ་ཡོན་སྲོལ་གཏོད་ལ་ཤུགས་སྣོན་བརྒྱབ་ནས་གྲོང་སྲོལ་ཤེས་དཔལ་ལ་སྐུལ་འདེད་ཧུར་ཐག་གཏོང་དགོས། ཕྱོགས་དྲུག་གི་གཙོ་གནད་ལས་དོན་དེ་རང་ལྗོངས་ཀྱི་གནས་ཚུལ་དང་ཞིང་འབྲོག་ཁུལ་གྱི་གནས་ཚུལ་ལ་གཞི་ཚུགས་པ་དང་ཞིང་འབྲོག་མང་ཚོགས་ཀྱི་རེ་བ་གསར་པར་བསྟུན་ནས་ཐོན་ལས་དར་རྒྱས་གཏོང་རྒྱུ་དེ་གཙོ་གནད་དུ་བྱེད་པ་དང་། སྣོད་བཅུད་མཐུན་འཕྲོད་འགག་རྩར་བྱེད་པ། གྲོང་སྲོལ་ཤེས་དཔལ་འགན་ལེན་དུ་བྱེད་པ། བཅོས་སྒྲིག་ནུས་ལྡན་རྨང་གཞིར་བྱེད་པ། འཚོ་བ་འབྱོར་ཕྱུག་རྩ་བར་བྱེད་པ་བཅས་ཀྱི་ཐོག་ནས་མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་དགོས་མཁོ་བསྐང་རྒྱུ་དེ་འབད་འཐབ་ཀྱི་དམིགས་ཚད་དུ་བྱས་པ་མངོན་པ་མ་ཟད། དངོས་པོའི་དཔལ་ཡོན་དང་བསམ་པའི་དཔལ་ཡོན་ཕྱོགས་གཉིས་ལ་དམ་འཛིན་དང་ཕྱོགས་གཉིས་ཀར་དམ་འཛིན་ནན་པོ་བྱ་རྒྱུ་མཐའ་འཁྱོངས་བྱས་ཏེ་མི་རིགས་ཁག་གི་མང་ཚོགས་ཀྱི་དངོས་པོའི་འཚོ་བ་ལེགས་སུ་གཏོང་རྒྱུར་སྣང་ཆེན་དང་མང་ཚོགས་ཀྱི་བསམ་པའི་འཚོ་བ་མཐོ་རུ་གཏོང་བའི་ལས་དོན་གྱི་འདུ་ཤེས་ལ་སྣང་ཆེན་བྱས་ཡོད།
ཞིང་འབྲོག་ཁུལ་གྱི་མི་འབོར་དབུལ་པོ་ཚང་མ་དབུལ་སྒྲོལ་མ་ཐུབ་ན། གྲོང་གསེབ་དར་རྒྱས་ཟེར་བ་གླེང་ཐབས་བྲལ། ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་རྒྱུ་ཞེས་པ་ཡང་དེ་བས་གླེང་ཐབས་བྲལ། རང་ལྗོངས་ནི་རྒྱལ་ཡོངས་ཀྱི་ཁྲོད་ནས་འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བ་ཆེས་མངོན་གསལ་དོད་པའི་ས་ཁུལ་གྱི་གྲས་ཤིག་ཡིན། འཕེལ་རྒྱས་དོ་མི་མཉམ་ཞིང་གང་ལེགས་མ་བྱུང་བ་དེ་ཞིང་འབྲོག་ཁུལ་དང་མང་ཚོགས་དབུལ་པོའི་ལུས་ཐོག་ནས་གཅིག་སྡུད་ཐོག་མངོན་ཡོད། གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་བྱེད་དགོས་པར། ངེས་པར་དུ་གནད་སྨིན་དབུལ་སྐྱོར་དང་གནད་སྨིན་དབུལ་སྒྲོལ་གྱི་འཐབ་ཇུས་མཐའ་འཁྱོངས་བྱ་རྒྱུ་མཛུབ་ཁྲིད་དུ་བྱེད་པ་དང“འབྲེལ་བ་ཆ་བཅུ་གསུམ”ཐག་གཅོད་ཡག་པོ་བྱས་ཏེ་དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་རྒྱུའི་མཐའ་ཚད་ལས་འགན་གྱི་ཚད་གཞི་དམའ་རུ་གཏོང་མི་རུང་བ་དང་། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ལེན་རྒྱུའི་གཙོ་གནད་དེ་གནད་སྨིན་དང་དངོས་ཕན་ལ་ཐུག་ཡོད།
ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པ་དང་ཕྱོགས་ཡོངས་ནས་སྤྱི་ཚོགས་རིང་ལུགས་དེང་རབས་ཅན་གྱི་བོད་ལྗོངས་འཛུགས་སྐྲུན་གྱི་དཀའ་ཚེགས་ཆེ་ཤོས་དང་ལྗིད་རྫོབ་ཆེ་ཤོས་ཀྱི་ལས་འགན་དེ་ཞིང་འབྲོག་ཁུལ་དུ་ཡོད་ལ། ཆེས་རྒྱ་ཁྱབ་དང་ཆེས་གཏིང་ཟབ་ཀྱི་རྨང་གཞི་ཡང་ཞིང་འབྲོག་ཁུལ་དུ་ཡོད་པ་མ་ཟད། མི་མངོན་པའི་སྟོབས་ཤུགས་དང་གཏིང་ཤུགས་ཀྱང་ཞིང་འབྲོག་ཁུལ་དུ་ཡོད། དབུལ་སྒྲོལ་འགག་སྒྲོལ་ལས་དོན་ལ་སྐུལ་འདེད་གཏིང་ཟབ་གཏོང་བ་དང་གྲོང་གསེབ་དར་རྒྱས་གཏོང་བའི་འཐབ་ཇུས་ལག་བསྟར་ཤུགས་ཆེན་བྱས་ཚེ། ཞིང་འབྲོག་ལས་དེ་རེ་བ་ལྡན་པའི་ཐོན་ལས་དང་། ཞིང་འབྲོག་མང་ཚོགས་དེ་ཡིད་དབང་འཕྲོག་པའི་ལས་རིགས། ཞིང་འབྲོག་ཁུལ་དེ་བདེ་སྡོད་ལས་བརྩོན་གྱི་མཛེས་སྡུག་ལྡན་པའི་ཁྱིམ་གཞིས་བཅས་སུ་འགྱུར་ངེས་རེད།


text:
བོད་རྒྱལ་རོང་ཚོ་བདུན་ཀིརྟི་དགོན་དུ་ཀིརྟི་ཚང་གི་གདན་ས་གོང་འོག་གི་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐཻངས་བཅུ་གཅིག་པ་དབུ་འཛུགས་གནང་ཡོད་པ་རེད།
འདི་ལོའི་ཕྱི་ཟླ་༡༠ ཚེས་༢༦ ཉིན་གྱི་བོད་ནང་གི་ཕྱི་དྲོའི་ཆུ་ཚོད་༥ པའི་ཐོག་བོད་རྒྱལ་རོང་ཚོ་བདུན་ཀིརྟི་དགོན་དུ། ཀིརྟི་ཚང་གི གདན་ས་གོང་འོག་གིས་གཙོས་ཆོས་བརྒྱུད་གྲུབ་མཐའ་རིས་མེད་ཀྱི་ཚད་མའི་དགུན་ཆོས་ཆེན་མོ་ཐེངས་བཅུ་གཅིག་པ་དབུ་འཛུགས་ཀྱིས། ཟླ་འདིའི་ཕྱི་ཚེས་༡༠ ཉིན་མཚན་ཕུད་དམ་བཅའ་ཆེན་མོ་ཚོགས་ནས་ཉིན་བཅོ་དྲུག་རིང་ཚོགས་ནས་ཡོངས་སུ་ལེགས་པར་གྲུབ་ཡོད་འདུག
ཆོས་ཐོག་འདི་ནི་ཉིན་གྲངས་ཉི་ཤུའི་རིང་འཚོགས་རྒྱུའི་ཉི་ཤུའི་ཆོས་ཐོག་ཅིག་ཡིིན་ནའང་། ད་ལོ་རྒྱ་གཞུང་གི་ཚོགས་ཆེན་གྱི་རྐྱེན་གྱིས་ཉིན་བཞི་ཕྱི་སྣུར་གྱིས་འཚོགས་དགོས་བྱུང་ཡོད་འདུག དེར་ཕེབས་སློབ་གཉེར་པ་རྣམས་ཕྱོགས་སྒྲའི་འཛིན་གྲྭ་ནས་བདེན་གཉིས་འཛིན་གྲྭའི་བར་འཛིན་གྲྭ་བཅུ་གཉིས་ལ་ཁག་བགོས་པ་དང་། བདུན་རེའི་མཚམས་སུ་མཚན་ཕྱེད་དམ་བཅའ་རེ་དང་དགུན་ཆོས་ཀྱི་མཐའ་མའི་ཉིན་སྟེ་བོད་ཟླ་དགུ་བའི་ཚེས་༢༢ རྒྱལ་བ་ལྷ་ལས་བབ་པའི་དུས་ཆེན་གྱི་མཚན་མོར་མཚན་ཕུད་དམ་ཆེན་མོ་བཅས་འཚོགས་བཞིན་པ་དང་། ད་ལོ་ཀིརྟིའི་ཤེས་ཡོན་འགའ་འཛིན་ལྷན་ཚོགས་ཀྱི་ཚོགས་གཙོ་དང་རྒྱལ་རོང་ཚོ་བདུན་ཀིརྟི་དགོན་ཀྱི་ཁྲི་རིན་པོ་ཆེ་མཆོག་གིས་དབུས་ལས་ཀྱི་སྣེ་མོ་བ་རྣམ་པ་དང་ཚད་མའི་དགུན་ཆོས་ཆེན་མོའི་གོ་སྒྲིག་ཚོགས་ཆུང་། གཞན་ཡང་རྒྱལ་རོང་ཚོ་བདུན་ཀིརྟི་དགོན་གྱི་དགེ་འདུན་པ་སྒེར་དང་དད་ལྡན་མང་ཚོགས་བཅས་ཀྱིས་ཉི་ཤུའི་ཆོས་ཐོག་འདིའི་རིང་གི་དགེ་འདུན་པ་རྣམས་ཀྱི་བཞུགས་ཡུལ་དང་ཞལ་ལག་སོགས་མཐུན་རྐྱེན་གང་ལེགས་བསྒྲུབས་ཡོད་འདུག
ཐེངས་འདིའི་ཚད་མའི་དགུན་ཆོས་ལ་ཀིརྟི་ཚང་གི་གདན་ས་ཆེ་ཁག་བཞི་གའི་ཁྲི་པ་དང་། མཁན་པོ། དཔེ་ཁྲིད་དགེ་རྒན་དང་སློབ་གཉེར་བ་རྣམ་པ། དེ་མིན་མདོ་སྟོད་སྨད་ནས་སེར་བྱེས་དགེ་བཤེས་ལྷ་རམས་པ་ཡ་མ་བསོད་ནམས་ལགས་དང་། འབྲས་བློ་གླིང་དགེ་བཤེས་ལྷ་རམས་པ་ཕ་ར་རིག་འཛིན་ལགས། དགའ་ཤར་དགེ་བཤེས་ལྷ་རམས་པ་ཨ་མཆོག་ཀླུ་སྒྲུབ་བཟོད་པ་ཆེ་ཆུང་གཉིས། སེར་སྨད་དགེ་བཤེས་ལྷ་རམས་པ་བསོད་ནམས་རྡོ་རྗེ། སྒོ་མང་དགེ་བཤེས་ལྷ་རམས་པ་འཇམ་དཔར་བསྟན་འཛིན། སེར་བྱེས་དགེ་བཤེས་ལྷ་རམས་པ་འཕྲིན་ལས་ཐོགས་མེད། དགའ་ཤར་དགེ་བཤེས་ལྷ་རམས་པ་ཨ་མཆོག་ཀླུ་སྒྲུབ་རྒྱ་མཚོ། སེར་བྱེས་དགེ་བཤེས་ལྷ་རམས་པ་ཡ་མ་བཟང་པོ། བློ་གླིང་དགེ་བཤེས་བསོད་ནམས་བཀྲ་ཤིས། དགའ་ཤར་དགེ་བཤེས་ཨ་མཆོག་སྐལ་བཟང་རྣམ་རྒྱལ། གཞིས་ཀྱི་དགེ་བཤེས་གྲྭ་སྐོར་པ་རོང་པོ་དཔལ་ལྡན། ཇོ་ནང་དགེ་བཤེས་དངོས་གྲུབ་དཔལ། ལི་ཐང་རབ་གསལ། ལི་ཐང་དགོན་གྱི་དགེ་རྒན་འཕེལ་རྒྱས་བཅས་དང་། གཞན་ཡང་མཚན་ཉིད་སློབ་གཉེར་ཡོད་པའི་དགོན་སྡེ་ཁག་ནས་དཀར་མཛེས་དགོན་དང་། མགར་ཐར་དགོན། བྱམས་མེ་དགོན། ཇོ་ནང་གཙང་དགོན། ཇོ་ནང་ཆོས་ཐང་དགོན། སྟོང་སྐྱབས་དགོན། རྫ་དབོན་པོ་དགོན། གཉན་རྩེ་དགོན། ཨ་འདུས་དགོན་གོང་འོག་གཉིས། ཨ་མཆོག་མཚན་ཉིད་དགོན། དངུལ་རའི་དགོན། ནུར་མའི་དགོན་སོགས་ནས་དཔེ་ཆ་སློབ་གཉེར་པ་གཤའ་མ་མང་པོ་ཕེབས་པའི་ཆོས་བརྒྱུད་རིས་མེད་ཀྱི་སློབ་གཉེར་པ་དང་བཀའ་རབ་འབྱམས་དགེ་བའི་བཤེས་གཉེན་གཅིག་སྟོང་སུམ་བརྒྱ་ལྷག་ལྷན་ཚོགས་ཀྱིས་རྒྱ་བོད་ཀྱི་ཚད་མའི་གཞུང་ལུགས་རྒྱ་མཚོ་ལྟ་བུ་ལ་ཐོས་བསམ་སློབ་གཉེར་གནད་དུ་སྨིན་པ་བྱུང་ཡོད་འདུག
ཕྱི་ལོ་༢༠༠༧ ལོར་གསར་དུ་ཚུགས་པའི་ཚད་མའི་དགུན་ཆོས་ཆེན་མོ་འདི་ནི་༸སྐྱབས་རྗེ་ཀིརྟི་རིན་པོ་ཆེ་མཆོག་གི་བཀའ་དགོངས་ལམ་སྟོན་བཞིན་ཀིརྟི་ཚང་གི་གདན་ས་ཆེ་ཁག་(སྟག་ཚང་ལྷ་མོ་ཀིརྟིའི་དགོན། རྔ་པ་ཀིརྟིའི་དགོན། ཚོ་བདུན་ཀིརྟིའི་དགོན། ཧོར་ཚང་ཀིརྟིའི་དགོན།) བཞི་ལ་ལོ་ལྟར་རེས་མོས་ཀྱི་འཚོགས་བཞིན་ཡོད་ཅིང་། འདི་ནི་ཀིརྟིའི་དགོན་ཁག་གིས་གཙོས་རིས་སུ་མ་ཆད་པའི་དགོན་སྡེ་ཁག་གི་སློབ་གཉེར་པ་རྣམས་ཀྱི་རྩོད་རིགས་ཡར་རྒྱས་དང་རྒྱ་བོད་ཀྱི་ཚད་མའི་གཞུང་ཆེན་ཁག་ལ་ཐོས་བསམ་སྒོམ་པ་གོང་འཕེལ་གྱིས་རྒྱལ་བསྟན་ཪིན་པོ་འཛིན་སྐྱོང་སྤེལ་གསུམ་ཚད་དང་ལྡན་པ་གནང་ཐབས་ཁོ་ནར་དམིགས་པའི་ཚད་མའི་ཆོས་ཐོག་ཅིག་ཡིན་ནའང་། སྐབས་མང་པོར་རྒྱ་ནག་གཞུང་གིས་ཆབ་སྲིད་ཀྱི་དོགས་གཞིའི་འོག་གནས་ཚུལ་འདྲ་མིན་ལ་ཁ་གཡར་ནས་བཀག་འགོག་བྱས་རྐྱེན་འཆར་གཞི་དང་འགྲོ་ལུགས་ཇི་བཞིན་ཚོགས་མ་ཐུབ་པའང་ཐེངས་མང་པོ་བྱུང་ཡོད།
རྒྱལ་རོང་ཚོ་བདུན་ཀིརྟིའི་དགོན་དགེ་ལྡན་བཀྲ་ཤིས་ཆོས་གླིང་འདི་ནི། མཁར་དགུའི་ཏཱ་རོ་འཇམ་དབྱངས་ཀྱིས་ཚོ་བདུན་གྱི་དགོན་ཆུང་རྣམས་གཅིག་ཏུ་བསྡུས་ཏེ་ད་ལྟའི་དགོན་པ་འདི་ཕྱག་བཏབ་མཛད། རྗེས་སུ་༸ཀིརྟི་སྐུ་ཕྲེང་བརྒྱད་པ་༸སྐྱབས་མཆོག་བློ་བཟང་འཕྲིན་ལས་ཚང་གདན་དྲངས་ནས་ཕྱི་ལོ་ ༡༨༦༨ ལོར་དགོན་འདི་ཁོང་ལ་དད་འབུར་མཛད་པ་ནས་ཀིརྟ་སྐུ་ཕྲེང་རིམ་བྱོན་གྱིས་བསྐྱངས། དགོན་སྡེ་འདིར་སློབ་སྦྱོང་གཙོ་བོ་གཞུང་ཆེན་བཀའ་པོད་ལྔ་ལ་ཐོས་བསམ་བྱེད་སའི་མཚན་ཉིད་གྲྭ་ཚང་དང་། སྔགས་ཕྱོགས་རྒྱུད་སྡེའི་སྐོར་ལ་སློབ་གཉེར་གནང་སའི་རྒྱུད་པ་གྲྭ་ཚང་། བོད་ཀྱི་ཐུན་མིན་གསོ་བ་རིག་པར་སློབ་སྦྱོང་གནང་སའི་སྨན་པ་གྲྭ་ཚང་བཅས་དང་ད་ལྟ་དགེ་འདུན་ཞལ་གྲངས་༣༠༠ ཙམ་ཡོད་པའི་རྒྱལ་རོང་ཕྱོགས་ཀྱི་དགེ་ལུགས་པའི་དགོན་སྡེ་ཆེ་ཤོས་དེ་ཡིན་པ་རེད།
གནས་ཚུལ་མཁོ་སྤྲོད་པ། བཞུགས་སྒར་ཀིརྟིའི་བྱེས་པ་གྲྭ་ཚང་གི་བོད་གནས་འབྲེལ་མཐུད་པ་ཀ་ཉག་ཚེ་རིང་དང་བློ་བཟང་ཡེ་ཤེས།


text:
ཡ བཀྲ་ཤིས་དེ་རིང་གནམ་ལ་གཟའ་སྐར་བཟང་། བཀྲ་ཤིས་དེ་རིང་ས་ལ་བྱིན་ཀྱང་ཆགས། །བཀྲ་ཤིས་དེ་རིང་བར་དུ་དགའ་སྟོན་འཕེལ། །བཀྲ་ཤིས་དེ་རིང་ཕུན་ཚོགས་ཉིན་མོ་འདིར། །ཕྱག་ན་པདྨོའི་གདུལ་ཞིང་། གངས་ལྗོངས་ས་ཡི་རྒྱན་གཅིག མདོ་སྨད་རྟ་ཡི་ཆོལ་ཁ། མཁས་པ་མི་གསུམ་དང་ལྷ་ལུང་དཔལ་རྡོར་གྱི་བཞུགས་གནས། ཕྱི་དར་བསྟན་པའི་མེ་རོ་སྦར་བའི་གནས་མཆོག རྨ་ལུང་རྡོ་རྗེའི་བྲག་ར་དང་ཨ་ཆུང་གནམ་རྫོང་ཕྱུག་མོ་བྱིན་ཆགས་ལྷང་ངེར་ཡོད་ས། རྨ་འགྲམ་མཐོང་བ་ཀུན་སྨོན། གཅན་སྲིབ་རིག་པའི་བཙན་རྫོང་། ཧོར་མོ་ཁ་ཡི་ལེ་ལག སྐྱ་རེངས་ལྷ་སྡེ་དཀར་པོ་དང་ཨ་འབྱུང་གཡང་སྡེ་ཕྱུག་མོ་གཉིས་ཀྱིས། ཕ་མེས་ཡང་མེས་རིང་གི་སྲོལ་རྒྱུན་མདའ་རྩེད་རིག་གནས་འདི་ཉིད་ཉམས་པ་སོར་ཆུད་དང་མི་ཉམས་གོང་འཕེལ་ལ་གཏོང་བའི་ཆེད་དུ། གཡང་མདའ་སྐྱིད་སྡུག་ཚོགས་པ་ཚང་གི་སྣེ་ཁྲིད་མགོ་སྡུད་ལ་བརྟེན་ནས། སྡེ་བ་ཕན་ཚུན་བར་ལ་ཁ་ཆེན་བང་ཆེན་བཏང་ནས་ཉི་བཅད་སྐར་བགོས་བྱས་ནས། དེ་རིང་བཀྲ་ཤིས་པའི་ཉི་མ། དོན་འགྲུབ་པའི་ཉི་མ། ཕུན་སུམ་ཚོགས་པའི་ཉི་མ་འདི་ལ། གཞི་སྡེ་སྐྱ་རེངས་ཚང་དང་མགྲོན་སྡེ་ཨ་འབྱུང་ཚང་གཉིས་ཀ་སྐུག་ར་བཀྲ་ཤིས་གཡང་འཁྱིལ་ནང་ནས། སྟག་འདུས་གཟིག་འདུས་ནགས་ལ་འདུས་འདྲ། ཤ་འདུས་དགོ་འདུས་སྤང་ལ་འདུས་འདྲ། ཉ་འདུས་སྲམ་འདུས་མཚོ་ལ་འདུས་འདྲ་ཟིག་འཚོགས་ནས། མདའ་འཕེན་སྒྱུ་རྩལ་གྱི་ལྟད་མོ་སྨྲ་བསམ་བརྗོད་ལས་འདས་ནི་ཟིག་བསྟན་ཐལ། མདའ་འབོད་འབྲུག་སྒྲ་ལྡིར་ལྡིར་བྱེད་ཀི མདའ་མོ་གློག་དམར་འཁྱུག་འཁྱུག་བྱེད་ཀི མདའ་བསུ་ཁྲུང་ཁྲུང་འཕུར་འཕུར་བྱས་ནས། མདའ་སྟོན་མྱི་དགའ་ལྷ་དགའི་ངང་ལ། གཟུགས་འཛིན་མིག་གི་ལོངས་སྤྱོད། དྲན་འཛིན་ཡིད་ཀྱི་གསོས་སྨན། ལྟ་བས་ཆོག་མི་ཤེས་ནི། བསམ་པས་བློ་ལས་འགོངས་ནི་ཟིག་འཚོགས་ཐལ་ཟེར་རྒྱུ། ༼ལགས་སོ། །ལགས་སོ། །༽
ཡ དེ་ནས་གཞི་སྡེ་སྐྱ་རེངས་ཚང་གིས་དྲི་སྐུལ་རིང་ཐུང་བཅོ་བརྒྱད་བཟུང་ནས། མགྲོན་སྡེ་ཨ་འབྱུང་ཕྱུག་མོ་ཚང་སྐྱིད་ཀྱི་འདུ་ར་ཁྲ་མོའི་ནང་ལ་བསུ་སྲོལ་ཡག་ཀི བཟའ་བཅའ་ཡི་རི་རབ་བརྩིགས་ཡོད་ཀི བྱ་རྒོད་པོ་མིན་ན་འཕུར་དཀའ་ཀི ཇ་ཆང་གི་མཚོ་མོ་བསྐྱིལ་ཡོད་ཀི ཉ་གསེར་མིག་མིན་ན་རྐྱལ་དཀའ་ཀི དཀྱིལ་གྲལ་བལྟས་ན་དཀྱིལ་གྲལ་ཡག་ཀི དཀྱིལ་གྲལ་ཉི་མ་ཤར་འདྲ་རེད། གཡས་གྲལ་བལྟས་ན་གཡས་གྲལ་ཡག་ཀི གཡས་གྲལ་ཟླ་བ་ཚེས་འདྲ་རེད། གཡོན་གྲལ་བལྟས་ན་གཡོན་གྲལ་ཡག་ཀི གཡོན་གྲལ་སྐར་ཚོགས་ཤར་འདྲ་རེད། དེས་ན་དེ་རིང་བདག་གཞི་མགྲོན་གཉིས་ཀས་མཐུན་སྒྲིལ་གྱི་གཤོག་ཡངས་བརྐྱངས་ཤིང་མཛའ་གཅུགས་ཀྱི་ལག་གདང་སྦྲེལ་ནས། ཐུགས་དལ་དལ་དང་གསུང་ལྷོད་ལྷོད་ཀྱི་ངང་ལ་རྟ་རིན་ཟིག་རྩེད་ནས་ལུག་རིན་ཞིག་བགད་ནས་དགའ་དགའ་སྤྲོ་སྤྲོས་གླུ་ལེན་གར་རྩེད་ནམ་ལངས་ཉི་མ་ཤར་འདྲ་ཟིག་བྱེད་རྒྱུ་ངེད་འདིར་ཚོགས་ཚང་མའི་རེ་བ་ཡིན་ཟེར་རྒྱུ། ༼ལགས་སོ། །༽
ཡ ད་ངས་དེ་རིང་གི་གཞི་སྡེ་སྐྱ་རེངས་ཚང་ལ་བསྟོད་པ་རྣམ་གསུམ་ཟིག་བྱས་ན། བསིལ་མོ་སྒང་གི་གཞི་འཛིན། ཐུ་བྷོད་བཙན་པོའི་རྒྱུད་པ། རལ་བ་ཅན་གྱི་བློན་ཆེན། དགའ་ཆེན་ཡེ་ཤེས་དར་རྒྱས། བུ་ཆེན་བརྒྱད་ཀྱི་འཁོར་བཅས། མདོ་སྨད་ཙོང་ཁའི་ཡུལ་ལ་ཕེབས་ནས། རྨ་ཀླུང་ལྷོ་བྱང་གཉིས་སུ་གཞི་བཟུང་སྟེ། ལ་གཅན་ཁྲལ་སྡུད་ཀྱི་བྱ་བ་བྱས་ནས། གཅན་ཚ་ཉིན་སྲིབ་གཉིས་སུ་གྲགས་ཟིག སྐྱེ་རྒྱུད་རིགས་ཀྱིས་མཐོ་ཞིང་དཔུང་ཤེད་སྟོབས་ཀྱིས་དར་བའི་བུ་རབས་ཚ་རྒྱུད་མང་དུ་འཕེལ་བའི་བསྟི་གནས། ཇི་སྐད་དུ། གཅན་རོང་ལོ་རྒྱུས་ཚིགས་བཅད་མ་ལས། བཙན་བརྗིད་དཔལ་གྱིས་མངོན་པར་མཐོ་བའི་ཞབས། །དཔའ་རྒོད་སྟོང་སྡེའི་སྤྱི་བོར་ངལ་གསོ་བ། །མཁས་མཛངས་ཉི་ཟླས་འཁོར་ལོ་བསྒྱུར་བའི་མགོན། །ཁྲི་དཔོན་རྡོ་རྗེ་ལྷུན་གྲུབ་འདི་རུ་བྱོན། །ཞེས་འབྱུང་བ་ལྟར། །གནམ་བསྐོས་ཆོས་རྒྱལ་རིམ་བྱོན་གྱི་ལུང་ལས་ཀྱིས་མངོན་པར་མཐོ་བའི་མི་རྗེ་ས་ཡི་དབང་ཕྱུག བྱུ་རུ་སྔོན་མོའི་ཏོག་ཅན། རྨྱ་ཡ་སྔོན་མོའི་སྒྲོ་ཅན། ལྕག་པུས་ཐོག་ཏུ་བཙུགས་ནས། གཟུ་རྟ་ཐོག་ནས་བཤད་མཁན། ཐེལ་ཐམ་གའི་བདག་པོ། ཚངས་པ་ཆེན་པོའི་བློའི་བྱེད་པ་འཆང་བའི་ཤ་བཟང་ཐང་གི་ཁྲི་དཔོན་ཆེན་པོའི་མངའ་ཞབས། སྐྱ་རེངས་ལྷ་སྡེ་དཀར་པོ་འདི་ལ་མཚོན་ན། དྲོད་ཁོལ་ཉི་ཟེར་གྱི་འོད་སྣང་སྤྱི་བོས་ལེན་པའི་སྲིན་པོ་རྫ་རྒྱུད་ཀྱི་དཔུང་རྡང་རིང་མོ། དབང་ཕྱོགས་རྨ་ཀླུང་གི་ཐད་དུ་བརྐྱངས་པའི་ཁུགས་སྣེ། གཡུ་འབྲུག་ཆུ་འཐུང་གི་རི་དབྱིབས་མཚར་པོས་གཡས་གཡོན་གསེར་ལྡན་གྱི་ཕང་བར་འཁྱུད་པའི་དཀྱིལ་དབུས། ཆར་སྤྲིན་མེ་ཏོག་གི་བདུད་རྩིའི་ཐིགས་ཕྲེང་རྐང་པས་འཐུང་བར་བྱེད་པའི་ལྗོན་ཤིང་སྣ་ཚོགས་ཀྱི་ཡལ་ག་ཕྱོགས་བཞིར་རྒྱས་པའི་ཁོངས་གསེང་། ཕུ་ན་སྐྱེས་རི་ཡི་དབུ་འཕང་དགུང་ལ་བསྙེགས་པ། མདོ་ན་མཁར་གྲོང་གི་རྩ་བ་བརྟན་ལ་བརྗིད་པ། བར་ན་ས་ཞིང་གི་སྣེ་མོ་ཐང་ལ་བརྡལ་བ། གནམ་འཁོར་ལོ་རྩིབས་བརྒྱད། ས་པདྨ་འདབ་བརྒྱད། ཁོར་ཡུག་བཀྲ་ཤིས་རྟགས་བརྒྱད་ཀྱི་ས་དབྱིབས་མཛེས་ཤིང་ཕུན་སུམ་ཚོགས་པའི་གནས་འདིར། གནའ་སྔ་མོའི་དུས་ནས་ཐུགས་བསྐྱེད་ཀྱི་དཔུང་བ་བརྟན་པོས་བཤད་སྒྲུབ་ཀྱི་གདུགས་དཀར་བླ་ནས་བླ་རུ་འདེགས་པའི་སྐྱེས་ཆེན་དམ་པ་ཀོའུ་བ་ཆོས་ཀྱི་རྒྱ་མཚོ་སྐུ་ཕྲེང་རིམ་བྱོན་གྱིས་ཞབས་ཀྱིས་བཅགས་ཤིང་བྱིན་གྱིས་བརླབས་ཟིག ལུང་རིགས་སྒྲ་དབྱངས་ཀྱི་ང་རོ་སྲིད་མཐར་སྒྲོག་པའི་བཤེས་གཉེན་ཆེན་པོ། མཁྱེན་རབ་ཤེལ་དཀར་གྱི་མེ་ལོང་ལ་ལྔ་རིག་ཤེས་བྱའི་རོལ་སྒེག་འཛིན་པའི་མཁས་པ་མང་པོ། གོས་དཀར་ལྕང་ལོའི་རྒྱན་ཕྲེང་ཡོངས་སུ་འཛིན་པའི་སྔགས་འཆང་རིག་པ་འཛིན་པ། ལྷ་སྔགས་ཏིང་འཛིན་ལ་མངའ་བརྙེས་པའི་རྟོགས་ལྡན་གྲུབ་པའི་དབང་པོ། གཤིན་རྗེ་ཁྲོས་པ་ལྟ་བུའི་དཔའ་དང་རྟུལ་ཕོད་པས། མི་བསྲུན་དགྲ་སྡེ་འཇོམས་པ་ལ་སྙིང་སྟོབས་དང་སྒྱུ་རྩལ་ལ་བྱང་བའི་སྟག་ཤར་དཔའ་བོ། དངོས་པོ་སྣ་ཚོགས་ཀྱི་བང་མཛོད་མཁར་དུ་བརྩིགས་པའི་ཁྱིམ་བདག་སོགས་བསོད་ནམས་ཀྱི་སྟོབས་འཕེལ་ཞིང་། མངའ་ཐང་གི་མཐའ་རྒྱས་པ། དཔལ་འབྱོར་གྱི་མཚོ་བརྡོལ་བ། ལུགས་གཉིས་ཀྱི་དཔལ་འཕེལ་བ། སྙན་གྲགས་ཀྱི་སྒྲ་ཆེ་བ་དང་། སྐྱེ་རྒྱུད་རིགས་ཀྱིས་མཐོ་བ། དཔུང་ཤེད་སྟོབས་ཀྱིས་དཔའ་བ། འཛད་མེད་ནོར་གྱིས་ཕྱུག་པ། ཉེ་འབྲེལ་རྩ་ལག་གིས་བརྗིད་ཅིང་བསོད་ནམས་ཆོས་འབྱོར་གྱིས་མཛེས་པའི་མཐོང་བ་ཀུན་སྨོན་གྱི་གནས་མཆོག་བསྔགས་པར་འོས་ཤིང་དོན་ལ་གནས་པ་ཟིག་རེད་ཟེར་རྒྱུ། ༼ལགས་སོ། །ལགས་སོ། །༽
ཡ དེ་ལྟ་བུའི་ཡུལ་ཁམས་འདིར་གཉུག་མར་གནས་པའི་སྐྱེ་བོ་རྣམས་ཀྱང་རང་བཞིན་དྲང་ལ་དཔའ་ཞིང་རྟུལ་ཕོད་པ། མགྱོགས་ཤིང་བང་སྐྱེན་པ། ཁ་གསལ་ལ་ཁོག་ཡངས་པ། གཞུང་བཟང་ལ་ཁྲེལ་ཡོད་པ། དགེ་ཕྱོགས་ལ་དད་གུས་ཆེ་བ། །ནག་ཕྱོགས་ལ་ཕམ་ཁ་སྟེར་བ། རང་ཕྱོགས་ལ་རྒྱལ་ཁ་ལེན་པ་ཤ་སྟག་ཡིན་པས། ལྷ་དབང་བཞིན་དུ་གཟི་བརྗིད་ཆེ་ཞིང་། དབང་ཕྱུག་བཞིན་དུ་ཁ་དྲག་བཙན་པ། ཁྱབ་འཇུག་བཞིན་དུ་དཔའ་རྩལ་ཆེ་བ། མི་ཆོས་ཀྱི་གཏམ་ལ་མཁས་ཤིང་ལོ་རྒྱུས་ཀྱི་དགེ་ཐོན་པ། ཁ་ལས་དགེ་ལ་ཁ་ལྕེ་བདེ་བ། ཁ་བཟང་བསྐྱིལ་ནས་ཁ་སེམས་བདེ་ཐོག མཁྱེན་རབ་ཀྱི་རྩལ་འགྲན་ན་ཚངས་པ་ཆེན་པོ་ཡིན་ཡང་ཟིལ་གྱིས་གནོན་པ། སྨྲ་མཁས་ཀྱི་གཏམ་གླེང་ན་ལྷ་དབང་བརྒྱ་བྱིན་ཡིན་ཡང་ཁ་འགོག་པ། བཙན་ཕྱུག་གནོད་སྦྱིན་ལས་ལྷག་པ། ལོངས་སྤྱོད་ཀླུ་ཡུལ་ལས་བཟང་བ། གཟི་བྱིན་ཉི་ཟླ་ལས་རྒྱས་པ། སྙན་གྲགས་འབྲུག་སྒྲ་ལས་མཐོ་བ། བལྟས་ན་གངས་དཀར་ལས་མདངས་གསལ་བ། ཉན་ན་པི་ཝང་ལས་སྒྲ་སྙན་པ། ཆོས་ཕྱོགས་ལ་ཕྱག་རྗེས་ཆེ་བ། སྲིད་ཕྱོགས་ལ་མཐའ་རྒྱ་ཆེ་བ། བརྩིས་ན་མི་ཚར་བ། བརྗོད་ན་མི་ལང་བ་ཞིག་རིམ་པར་བྱོན་ནས། ལྷ་ཡི་དཔལ་དང་ཀླུ་ཡི་འབྱོར་བ། སྣོད་དང་བཅུད་ཀྱི་ཕུན་ཚོགས། སྲིད་དང་ཞི་བའི་ཕྱཱ་གཡང་། རྒྱ་གར་གྱི་ཆོས་དང་རྒྱ་ནག་གི་གོས་དར་སོགས་དབང་དུ་བསྡུས་ཏེ། སྟོབས་འབྱོར་ཆུ་གཏེར་འཕྱུར་བའི་རླབས་ཕྲེང་། རླུང་རྟའི་དར་ཆེན་གཡོ་བའི་བ་དན། སྙན་པའི་དུང་དཀར་གྲགས་པའི་རང་སྒྲ་སོགས་འཇིག་རྟེན་གྱི་དགེ་མཚན་མཐའ་དག་ཡར་ངོའི་ཟླ་ལྟར་གོང་ནས་གོང་དུ་འཕེལ་དང་འཕེལ་བཞིན་ཡོད་ཀི་ཟེར་རྒྱུ། ༼ལགས་སོ། །ལགས་སོ། །༽
ཡ ད་ངས་དེ་རིང་གི་མགྲོན་སྡེ་ཨ་འབྱུང་གཡང་སྡེ་ཕྱུག་མོ་ཚང་ལ་བསྟོད་པ་རྣམ་གསུམ་རེ་བྱས་ན། ལྷ་ཡུལ་མེ་ཏོག་གླིང་། ཀླུ་ཡུལ་རིན་ཆེན་གླིང་། རྒྱ་གར་འཕགས་པའི་གླིང་། སྟག་གཟིག་ནོར་གྱི་གླིང་། ཨོ་རྒྱན་མཁའ་འགྲོའི་གླིང་། རྒྱ་ནག་ངོ་མཚར་གླིང་། བོད་ཡུལ་ཆོས་ཀྱི་གླིང་ཞེས་གླིང་ཆེན་པོ་བདུན་དུ་གྲགས་པའི་ནང་ཚན། བོད་ཡུལ་ཆོས་ཀྱི་གླིང་འདི་ལ། དབུས་གཙང་ཆོས་ཀྱི་ཆོལ་ཁ། མདོ་སྟོད་མིའི་ཆོལ་ཁ། མདོ་སྨད་རྟའི་ཆོལ་ཁ་གསུམ་དུ་གྲགས་པའི་ཕྱི་མ་མདོ་ཁམས་གཡར་མོ་ཐང་། དེ་ལ་རྨ་ཆུའི་ཀླུང་རྒྱུན་གྱིས་ལྷོ་བྱང་གཉིས་སུ་ཕྱེས་པའི་ལྷོ་རྒྱུད། རིན་ཆེན་ས་འཛིན་གྱི་རི་བོ་མཁའ་ལ་བསྙེགས་པ། ཡན་ལག་བརྒྱད་ལྡན་གྱི་ཆུ་བོ་གྱ་གྱུར་འབབ་པ། རྩི་བཅུད་དབྱར་གསུམ་གྱི་དུས་ན་དབྱར་མདངས་རྒྱས་པ། སྣ་ཚོགས་མེ་ཏོག་གི་སིལ་མ་རྒྱན་དུ་དགོད་པ། ཤར་གྱི་ཕྱོགས་སུ་ལེགས་ཚོགས་གཡང་གི་བང་མཛོད་བསྐྱིལ་བའི་བརྡར། སྨ༵ན་བ༵ཙུན་ལྷུན་པོའི་རི་རྒྱུད་ཀྱི་རྩེ་མོ་དགུང་ལ་བསྙེགས་པས། ཤར་གྱི་སྟག་ལམ་ས་མདས་མ་བཅད་ཅིང་། ལྷོ་རུ་སྙན་གྲགས་ཀྱི་བ་དན་སྲིད་རྩེར་གཡོ་བའི་བརྡར། རྩི་ལྗོན་མར་གད་ཀྱི་སྟོད་གཡོགས་མཛེས་པར་བཀླུབས་པའི་ཀ༵་ར༵་མཐོན་པོའི་སྒང་རྒྱུད་སྤམ་མཐོ་བས། གཡུ་འབྲུག་སྔོན་མོ་ཆུ་དོང་དུ་མ་ལྷུང་བ། ནུབ་ཏུ་སངས་རྒྱས་ཀྱི་བསྟན་པ་ཕྱོགས་བཅུར་རྒྱས་པའི་བརྡར། ཁྱུང་ཆེན་མཁའ་ལ་ལྡིང་འདྲའི་སྲི༵ན་པོ༵་རྫ་རྒན་གྱི་དབུ་རྩེ་མཐོངས་ལ་ཟུག་པས། བྱ་དམར་གྱི་སྒྲོ་སྤུ་མ་འཐོར་བ། བྱང་དུ་མི་མཐུན་ཕས་རྒོལ་སྲུང་བའི་བརྡར། རྒྱལ་གདོང་རི་བོ་སེང་གེ་གནམ་ལ་མཆོངས་པ་ལྟ་བུའི་རང་དབྱིབས་ལྷུན་གྱིས་གྲུབ་པས། རུས་སྦལ་སེར་པོའི་ཐིག་ལེ་མ་ཉམས་པ་སྟེ། སའི་སྲུང་བ་ཆེན་པོ་བཞི་རང་བྱུང་ལྷུན་གྱིས་གྲུབ་པའི་དབུས་སུ། ཇི་སྐད་དུ། ས་དཔྱད་སྤོར་ཐང་གི་གཞུང་ལས། ཁང་ས་ཞིང་ས་ས་ཡི་དགེ །འཐུང་ཆུ་ཡུར་ཆུ་ཆུ་ཡི་དགེ །གམ་འབྲོག་རྒྱང་འབྲོག་འབྲོག་གི་དགེ །ཁང་ཤིང་བུད་ཤིང་ཤིང་གི་དགེ །ཐབ་རྡོ་ཁང་རྡོ་རྡོ་ཡི་དགེ །ཞེས་གསུངས་པ་ལྟར། ས་ཡི་དགེ་བཅུ་རང་ཆས་སུ་རྫོགས་པའི་ཡུལ་གྲུ་དམ་པ། འཇམ་དཔལ་མཚན་བརྗོད་ལས། རྫོགས་པའི་སངས་རྒྱས་ཨ༵་ལས་བྱུང་། །ཨ་ནི་ཡིག་འབྲུ་ཀུན་གྱི་མཆོག །དོན་ཆེན་ཡི་གེ་དམ་པ་ཡིན། །ཁོང་ནས་འབྱུང༵་བ་སྐྱེ་བ་མེད། །ཅེས་གསུངས་པ་ལྟར། སྐྱེ་མེད་ཨ་ཡིག་རང་བྱོན་གྱི་རྟེན་འབྲེལ་མ་བསྒྲིག་རང་འགྲིག་ཏུ་གྲུབ་པའི་ལྷ་སྡེ། དམ་ཆོས་ཀྱི་ཉི་མ་ཤར་ས། བདེ་སྐྱིད་ཀྱི་པད་ཚལ་རྒྱས་ས། དགའ་སྟོན་གྱི་ཡོ་ལང་དར་ས། ལུགས་གཉིས་ཀྱི་མངའ་ཐང་འཕེལ་ས། སྣོད་ལ་བཀྲ་ཤིས་ཀྱི་བྱིན་ཆགས་ཤིང་། བཅུད་ལ་དགེ་མཚན་གྱི་དཔལ་འབར་བ། མི་མཐུན་པའི་འཐབ་རྩོད་མེད་ཅིང་། མི་འབྱོར་བའི་དབུལ་ཕོངས་བྲལ་བ། གཞོན་ལ་རིགས་རྒྱུད་ཀྱི་འཕེལ་ཁ་དར་ཞིང་། རྒན་ལ་ཚེ་ཐག་གི་ཆུ་རྒྱུན་རིང་ས། སྲིད་འབྱོར་གྱི་རྒྱ་མཚོ་གཡས་སུ་འཁྱིལ་ཞིང་ཆོས་འབྱོར་གྱི་དཔག་བསམ་དགུང་དུ་རེག་པ། ཤེད་ཅན་སྟོབས་ཀྱིས་དཔའ་བ། རྒྱུ་ཅན་ནོར་གྱིས་ཕྱུག་པ། གཉེན་ཅན་དཔུང་གིས་བརྗིད་པ། དད་ཅན་བསོད་ནམས་ཀྱིས་མཛེས་པའི་ཡུལ་མཆོག་དམ་པ་དེ་རིང་གི་གཞི་མགྲོན་ཨ་འབྱུང་གཡང་སྡེ་ཕྱུག་མོ་ཚང་ཡིན་ཟེར་རྒྱུ། ༼ལགས་སོ། །ལགས་སོ། །༽
ཡ ད་ཨ་ཁུ་ཁྲ་ཡག་རྫ་འདྲ་འདྲ་གིས་གྲལ་གྱི་དབུ་བརྒྱན་ནས། བུ་ཚ་དམར་ཡག་སྟག་འདྲ་འདྲ་གིས་གྲལ་གྱི་མཐའ་བསྲིངས་ཡོད་ནོ། ང་ཨ་འབྱུང་གཡང་སྡེ་ཕྱུག་མོ་ཚང་གི་ཕ་བརྒྱ་ལ་བུ་སྟོང་ལ་བསྟོད་པ་རྣམ་གསུམ་རེ་བྱས་ན། སྔ་བ་སྔོན་མ། ཨ་མྱེས་ཡང་མྱེས་ཀྱི་རིང་ནས། སྟག་མ་རྒས་ཐིག་ལེ་ཁྲ་ཀོར་ལེ་ཡོད་དུས། འབྲོང་མ་རྒས་རུ་ཐུར་སྨུག་སིང་ངེར་ཡོད་དུས། ཆོས་ཀྱི་སྔ་རུ་ཅན། འཇིག་རྟེན་གྱི་ཕྱི་རུ་ཅན། སྟག་ཤ་རའི་གྲི་ཁ་ལོག་མ་མྱོང་ནོ། རྟ་མདོ་བའི་གོམ་ཁ་ལོག་མ་མྱོང་ནོ། མྱི་རྒྱུད་དེད་ན་སྟོད་ཀྱི་ལྷ་རྒྱུད་ལ་ཐུག་ཡོད་ནོ། ཆུ་རྒྱུད་དེད་ན་སྲིད་པའི་གངས་རྒན་ལ་ཐུག་ཡོད་ནོ། ང་ཨ་འབྱུང་འགག་བཟའ་བུ་རྒྱུད་ཚང་ཟེར་ན། ཙན་དན་དམར་པོ་བཅད་ཤུལ་དང་བྱུ་རུ་དམར་པོ་ཐོར་ཤུལ་ཟེར་ནི་མིན་མོད། སྟོད་ན་སྟག་མོ་མཆོངས་སའི་རྗེས་ཅན་དང་། སྨད་ན་ཤིང་རྟ་དྲུད་སའི་ཤུལ་ཅན། འབྲོང་གྱེན་ལ་རྒྱུགས་ན་རྭ་ཡིས་འཛིན་ནོ། སྟག་ཐད་ཀར་བརྒྱུགས་ན་ཐོང་གས་འཛིན་ནོ། བཙན་བརྗིད་དཔལ་གསུམ་འཛོམས་པའི་རྒན་རབས། དཔའ་རྩལ་སྟོབས་གསུམ་ལྡན་པའི་དར་མ། བློ་རིག་དྲག་གསུམ་ཚང་བའི་གཞོན་ནུ། སྒང་ལ་བུད་ན་ཐང་རིག་ནོ། ཐང་ལ་བུད་ན་མཐར་ཆོད་ནོ། ས་གར་སོང་ཟེར་ན་འདིར་སོང་། ལས་གང་འགྲུབ་ཟེར་ན་འདི་འགྲུབ། །བལྟས་ན་མྱིག་གིས་རིག་ནོ། མཉན་ན་རྣ་ཡིས་གོ་ནི་ཟིག་ཡིན་ཟེར་རྒྱུ། ༼ལགས་སོ། །ལགས་སོ། །༽
ཡ ཁྱད་པར་དུ་ང་ཨ་འབྱུང་གཡང་སྡེ་ཕྱུག་མོ་ཚང་ལ་མཚོན་ན། གནའ་སྔ་མོའི་དུས་ནས་མདོ་རྒྱུད་གཙུག་ལག་གི་གཏེར་མཛོད་ལྷ་རམས་པ་དང་སྔགས་རམས་པ། ལུང་རྟོགས་ཡོན་ཏན་གྱིས་ཕྱུག་པའི་བླ་སྤྲུལ་ཨ་མགྲོན་མཁས་བཙུན་རྒྱ་མཚོ། བསླབ་གསུམ་འཕགས་ནོར་བདུན་གྱི་བང་མཛོད་བདག་གིར་འཛིན་པའི་རྫོང་ནང་ཞབས་དྲུང་སྤྲུལ་སྐུ། མཁས་མཛངས་སྙིང་སྟོབས་ཀྱིས་དྲེགས་ཤིང་ཆེན་པོའི་ལུང་ལས་ཀྱིས་མཐོ་བའི་ཨ་འབྱུང་དཔོན་པོ་ན་རིམ། ཀ་དག་ཀུན་ཏུ་བཟང་པོའི་རང་ཞལ་རྗེན་པར་མཇལ་བའི་སྔགས་འཆང་པདྨ་རྣམ་གྲོལ། སྣང་སྲིད་དབང་དུ་བསྒྱུར་ཞིང་ལྟ་སྒོམ་གྱི་གདེང་དྲོད་ཚད་དུ་འཁྱོལ་བའི་གནམ་སྟེང་གཅོད་རྒན། ཉམས་རྟོགས་ཀློང་དུ་བརྡོལ་བའི་གོས་དཀར་ལྕང་ལོའི་རྒྱན་ལྡན་ནང་མགོ་དཔོན་ཕྲུག ལུགས་གཉིས་འཕྲིན་ལས་ལ་མངའ་བརྙེས་པའི་མཛོད་གཉེར། སྟོབས་འབྱོར་མངའ་ཐང་གིས་དྲེགས་པའི་སྦྱིན་བདག བཙན་ཕྱུག་དཔའ་གསུམ་གྱིས་ལོངས་པའི་མི་ཆེན། ཁ་དྲག་དཔའ་རྩལ་གྱིས་རྒྱགས་པའི་སྟག་ཤར་སོགས་རིམ་པར་བྱོན་མྱོང་ཞིང་། དེ་དག་གིས་དམ་པ་ལྷ་ཆོས་དང་འཇིག་རྟེན་མི་ཆོས་གང་ཐད་ནས། དགེ་སྡིག་གི་རྣམ་གཞག་མ་འཆོལ་ཞིང་། རྒྱུ་འབྲས་ཀྱི་རི་མོ་མ་སྣོག་པར། ཐབས་ཤེས་ཀྱི་དར་འཕྱར་ཞིང་། ཡ་རབས་ཀྱི་གཞུང་བསྲིངས་ཏེ། ལུགས་གཉིས་ཀྱི་ཕྱག་རྗེས་སྲིད་ན་མཐོ་བ་རབ་དང་རིམ་པར་བཞག་དང་འཇོག་བཞིན་ཡོད་ཟེར་རྒྱུ། ༼ལགས་སོ། །ལགས་སོ། །༽
ཡ ད་ངས་སྐབས་དོན་གནད་ལ་གཞོལ་ནས། ཚིག་གསུམ་སྡུད་མ་བྱས་ནས། མདའ་དང་འཕང་ལ་བསྟོད་པ་རྣམ་གསུམ་རེ་བྱས་ན། ཁྲ་སྒྲོ་མ་ལ་རྒོད་སྒྲོ་མ། །གླག་སྒྲོ་མ་ལ་འུག་སྒྲོ་མ། །གསེར་ལྟོང་མ་ལ་དངུལ་ལྟོང་མ། །ཟངས་ལྟོང་མ་ལ་ལྕགས་ལྟོང་མ། །སྐྱེར་བའི་གཞུ་ལ་འབྲོང་རྭའི་གཞུ། །སྨྱུག་མའི་གཞུ་ལ་ལྕགས་ཀྱི་གཞུ། །འདི་དར་ས་མི་དམའ་དར་ས་མཐོ། །འདི་དར་ས་གངས་ཅན་བོད་ནས་དར་ཟིག། ངས་ལི་མ་མདའ་ཡི་བཙལ་དྲུག་བཤད་ན། མདའ་ཤིང་དྲང་མོ་ལྗོན་པའི་ནགས་ནས་བཙལ་ཟིག རྒོད་སྒྲོ་ཕྱུག་མོ་གླག་མོའི་མཆན་ནས་བཙལ་ཟིག མཚལ་སྐྱེས་དམར་པོ་རྒྱ་ནག་ཡུལ་ནས་བཙལ་ཟིག གྲོ་ག་སྨུག་པོ་སྟག་པའི་རྒྱབ་ནས་བཙལ་ཟིག རྒྱུས་རྐ་ཕྲ་མོ་རྟ་ཕོའི་དཔྱི་ནས་བཙལ་ཟིག ཁྲོ་མདེའུ་ངར་མ་མགར་བའི་ཁོལ་ནས་བཙལ་ཟིག་ཟེར་རྒྱུ། ༼ལགས་སོ། །ལགས་སོ། །༽
ཡ མདའ་འདི་གསོམ་དཀར་སྨྱུག་མ། སྒྲོ་འདི་ཁྲ་སྒྲོ་རྒོད་སྒྲོ། མདེའུ་རྣོ་ལྕགས་འབར་བ། །མདའ་དཔོན་ཚ་ཞང་འདན་མ། །གཞུ་མོ་འབྲོང་རྭ་སྨུག་པོ། །གཞུ་རྒྱུད་སི་ཤན་ལྕུག་མ། །འཆང་བཟུང་རྡོ་རྗེའི་རྐེད་པ། །མདའ་གཞུག་ཨ་ལྔ་མཐེབ་དྲུག། སྐུག་ར་བཀྲ་ཤིས་གཡང་འཁྱིལ། །འབེན་འདྲ་དགྲ་ཟོར་སྨུག་པོ། །དཔའ་བོ་སྟག་སེང་ཁ་སྤྲོད། །མདའ་རྩལ་གློག་དམར་རང་འཁྱུག། ཐོ་ལི་ཉི་ཟླ་སྐར་གསུམ། །རྩི་ཐག་དགུ་ཚིགས་དྲ་བ། །འབེན་སྙིང་དུང་ཤོག་དཀར་པོ། །རྒྱ་མ་ཚངས་པའི་ཐིག་ཤིང་། །མདའ་འབོད་འབྲུག་སྒྲ་ལྡིར་ལྡིར། །ཕོ་ལྷ་ཁ་བ་འབབ་འབབ། །དགྲ་ལྷ་འཚུབ་མ་འཁོར་འཁོར། །ཝེར་མ་བུ་ཡུག་ལྡང་ལྡང་། །མདའ་བསང་གཞི་བདག་མཆོད་པ། །མདའ་བ་བསམ་པའི་དོན་གྲུབ། །མདའ་བསུ་ནོར་བུ་དགའ་འཁྱིལ། །མདའ་སྟོན་ལྷ་དགའ་ཀླུ་དགའ་ཡིན་ཟེར་རྒྱུ། ༼ལགས་སོ། །ལགས་སོ། །༽
ཡ མདའ་འདི་སྐྱེས་པ་ཕོ་ཡི་བླ་སྲོག་ཡིན། །མདའ་འདི་སྟག་ཤར་གཞོན་ནུའི་ལ་རྒྱ་ཡིན། །མདའ་འདི་བུ་ཚ་ཡོངས་ཀྱི་རླུང་རྟ་འདི་ཡིན། །མདའ་འདི་བཙན་པོའི་རྒྱུད་པའི་མཚོན་རྟགས་ཡིན། །མདའ་འདི་ལྷ་སྲུང་བསྟོད་པའི་དཔའ་མཁར་ཡིན། །མདའ་འདི་ཝེར་མ་མཆོད་པའི་རྟེན་ཤིང་ཡིན། །མདའ་འདི་ཀི་བསོ་ལྡིར་བའི་རྒྱལ་རྔ་ཡིན། །མདའ་འདི་མི་རིགས་ཤིག་གི་རིག་གནས་ཡིན། །མདའ་འདི་ཕྱཱ་གཡང་འབོད་པའི་གཡབ་མོ་ཡིན། །མདའ་འདི་རྒྱུ་ནོར་སྲུང་བའི་གཡང་ར་ཡིན། །མདའ་འདི་ཁྱིམ་སོ་དར་བའི་དར་ཤིང་ཡིན། །མདའ་འདི་སྟག་ཤར་དཔའ་བོའི་སེམས་རྟེན་ཡིན། །མདའ་འདི་དགོད་སྒྲ་འཁྱིལ་བའི་གླུ་གར་ཡིན། །མདའ་འདི་ཡུལ་ཁམས་བདེ་བའི་ཁག་གནོན་ཡིན། །མདའ་འདི་ལོ་ལེགས་འབྱུང་བའི་སྣ་འདྲེན་ཡིན། །མདའ་འདི་དམངས་ཁྲོད་རིག་གནས་གཟུང་ཐག་ཡིན། །མདའ་འདི་དཔའ་མཁར་སྲུང་བའི་མཚོན་ཆ་ཡིན། །མདའ་འདི་ཇག་ལ་འགྲོ་བའི་དཔུང་རོགས་ཡིན། །མདའ་འདི་གཉེན་ལ་བཅངས་པའི་བརྩེ་བ་ཡིན། །མདའ་འདི་གླུ་གར་རྒྱ་མཚོའི་སྣ་འདྲེན་ཡིན། །མདའ་འདི་ལོ་ལོན་སེམས་ཀྱི་ཡུལ་སྲུང་ཡིན། །མདའ་འདི་སྨན་ཆུང་བུ་མོའི་བརྩེ་དུང་ཡིན། །མདའ་འདི་བྱིས་པ་རྣམས་ཀྱི་རྨི་ལམ་ཡིན། །མདའ་འདི་མཐུན་སྒྲིལ་སྦྲེལ་བའི་ཨ་ལོང་ཡིན། །མདའ་འདི་བུ་མོ་སློང་བའི་གཉེན་རྟགས་ཡིན། །མདའ་འདི་བུ་ཚ་སྐྱེ་བའི་རྟེན་འབྲེལ་ཡིན། །མདའ་འདི་ཁྱིམ་ཚང་ཞིག་གི་ཁེར་ཚུགས་ཡིན། །མདའ་འདི་བསམ་དོན་འགྲུབ་པའི་ནོར་བུ་ཡིན། །མདའ་འདི་བུ་སྤུན་བསྒྲིགས་པའི་མནའ་ཡིག་ཡིན། །མདའ་འདི་ཕུ་ནུ་སྦྲེལ་བའི་སྡོམ་ཐག་ཡིན། །མདའ་འདི་རྒོལ་བ་སྲུང་བའི་མཁར་རྫོང་ཡིན། །མདའ་འདི་ཕ་ཁྱིམ་སྲུང་བའི་ལྕགས་རི་ཡིན། །མདའ་འདི་དྲང་མོ་མཚོན་པའི་ཐིག་ཤིང་ཡིན། །མདའ་འདི་དཔའ་ངར་མཚོན་པའི་སྙིང་སྟོབས་ཡིན། །མདའ་འདི་བར་སྣང་འཕུར་བའི་རྒོད་པོ་ཡིན། །མདའ་འདི་གཡང་ཁྱིམ་སྐྱིད་པའི་གཞི་མ་ཡིན། །མདའ་འདི་བུ་ཚ་ཞིག་གི་ལག་ཆ་ཡིན། །མདའ་འདི་བུ་མོ་ཞིག་གི་འཁེན་ས་ཡིན། །མདའ་འདི་ལོ་ལོན་ཞིག་གི་ཕྱི་མིག་ཡིན། །མདའ་འདི་གཅན་ཚ་བ་ཡི་སྲོག་ཤིང་ཡིན་ཟེར་རྒྱུ། ༼ལགས་སོ། །ལགས་སོ། །༽
ཡ ད་ངས་མཇུག་མཐར་འདིར་འཚོགས་ཁྲོམ་པ་བརྒྱ་ཐམ་པ་བོར་བཀྲ་ཤིས་ཁ་གཡང་གི་ཚིག་འགའ་བརྗོད་ན། ཡངས་པའི་རྒྱལ་ཁམས་སྤྱི་དང་བྱེ་བྲག་ཏུ་བོད་ཡུལ་ཁ་བ་ཅན་གྱི་ཡུལ་གྲུ་འདི་ལ། སྡང་བའི་དགྲ་ངན་དཔུང་ཚོགས། འཐབ་ཅིང་རྩོད་པའི་འཁྲུག་ལོང་། སྡང་དགྲ་གདོན་བགེགས། ཁ་མཆུ་དཀར་ནག་ཁྲ་གསུམ། བྱད་ཁ་ཕུར་ཁ། རྦད་འདྲེ་རྦོད་གཏོང་། མནན་གཏད་འཕངས་བསྲེགས་སོགས་མིང་གི་ལྷག་མེད་དུ་ཞི་ཞིང་། སྒོས་སུ་རང་རེ་ཧོར་མོ་ཁ་ཡི་བླ་མ་རྣམ་གསུམ་གྱིས་མཚོན་པའི་བསྟན་འཛིན་གྱི་སྐྱེས་བུ་དམ་པ་ཉི་མ་ཟླ་བ་ལྟ་བུ་ས་ཡི་སྟེང་ན་སུ་བཞུགས་རྣམས་ཀྱི་ཞབས་པད་བརྟན་ཅིང་མཛད་འཕྲིན་རྒྱས་པ་དང་། ཁྱད་པར་དུ་ཨ་འབྱུང་གཡང་སྡེ་ཕྱུག་མོ་དང་སྐྱ་རེངས་ལྷ་སྡེ་དཀར་པོ་གཉིས་ཀྱི་མི་ལ་ན་ཚ་དང་། ཕྱུགས་ལ་གོད་ཁ་མེད་ཅིང་། ནོར་ལ་ཇག་རྐུན་དང་གཡང་ལ་གང་སྟོང་། མཛོད་ལ་ཟད་པ་སོགས་ནམ་ཡང་མི་འབྱུང་བར། ཆར་ཆུ་དུས་སུ་འབབ་ཅིང་ལོ་ཕྱུགས་རྟག་ཏུ་ལེགས་པ། མི་མཐུན་རྒུད་ཚོགས་ཞི་ཞིང་མཐུན་རྐྱེན་དཔལ་འབྱོར་རྒྱས་ཏེ། བཙན་ཕྱུག་དཔལ་གསུམ་འཛོམས་པའི་བདེ་སྐྱིད། མི་ནོར་གཡང་གསུམ་འཕེལ་བའི་མངའ་ཐང་། བཙན་བརྗིད་ཁ་དྲག་ཆེ་བའི་རྒན་རབས། དཔའ་རྩལ་སྟོབས་གསུམ་ལྡན་པའི་དར་མ། བློ་རིག་དྲག་གསུམ་ཚང་བའི་གཞོན་ནུ། རིགས་རྒྱུད་ཆུ་བོའི་རྒྱུན་ལས་འཕེལ་བ་དང་། སྟོབས་འབྱོར་དབྱར་གྱི་དཔལ་ལས་རྒྱས་པ། བདེ་སྐྱིད་ལྷ་ཡི་གཡང་ལས་དར་བ། ཕྱི་ན་སྙན་གྲགས་ནམ་མཁའི་འབྲུག་སྒྲ་ལས་ཆེ་བ། བར་ན་བཙན་བརྗིད་དཔག་བསམ་སྡོང་བོ་ལས་རྒྱས་པ། ནང་ན་བདེ་དགའ་རྒྱ་མཚོ་ཆེན་པོ་ལས་འཕེལ་བའི་བཀྲ་ཤིས་ཤོག་ཟེར་རྒྱུ། ༼ལགས་སོ། །ལགས་སོ། །༽ ཞེས་པ་ཡང་སྐྱེས་ཡུལ་ཨ་འབྱུང་སྡེ་གཞུང་གི་ཁ་འགོ་བ་རེ་འགས་སྐུལ་ངོ་མ་བཟློག་ཙམ་དུ་གཅན་རང་སད་དུ་འབོད་པས་སྦྱར་བའོ། །


text:
ཨ་རིའི་ལིག་མི་རྐྱ་ཆོས་ཚོགས་ཀྱི་དབུ་འཛིན་དགེ་བཤེས་བསྟན་འཛིན་དབང་རྒྱལ་རིན་པོ་ཆེའི་བོད་ཡིག་གསུང་རྩོམ་༼གཟི་བརྗིད་དང་གཟེར་མིག་གཉིས་ཀྱི་དཀར་ཆག་༽ཅེས་པ་དང་། ༼གཡུང་དྲུང་བོན་གྱི་གསུང་རྟེན་དཀར་ཆག་༽ཅེས་པ་གཉིས་རྒྱལ་ས་ལྡི་ལི་ནས་བསྐྱར་དུ་དཔར་སྐྲུན་ལེགས་གྲུབ་བྱུང་ཡོད་འདུག
གོང་གི་དཔེ་དེབ་དེ་གཉིས་ཕྱོགས་སོ་སོའི་དཔེ་མཛོད་ཁང་དང་དགོན་སྡེ། སློབ་གྲྭ་ཆོས་ཚོགས་ཁག་སོགས་ལ་རིན་མེད་དུ་ཕུལ་གྱི་ཡོད་པ་ལགས་ན་ཐུགས་མཁོ་ཡོད་མཁན་རྣམས་ཀྱིས་འབྲེལ་བ་གནང་རོགས་ཞུ།
ཨ་རིའི་ལིག་མི་རྐྱ་ཆོས་ཚོགས། twr@ligmincha.org
རྒྱ་གར་དགེ་བཤེས་ཐུབ་བསྟན། +91 94180 48403 / 94117 17523
ཁྲི་གཡུང་དྲུང་། +91 98053 14566
དཔེ་དེབ་འདིའི་རྩོམ་པ་པོ་དགེ་བའི་བཤེས་གཉེན་ཆེན་མོ་མཆོག་སྤྲུལ་བསྟན་འཛིན་དབང་རྒྱལ་རིན་པོ་ཆེ་མཆོག་ནི་མཛད་རྗེས་བོན་ལ་ཆེ་བའི་སྐྱེས་ཆེན་ཞིག་སྟེ། ད་བར་ཤར་ནུབ་རྒྱལ་ཁབ་ཉི་ཤུ་ལྷག་གི་ནང་བོན་ཚོགས་སུམ་ཅུ་སོ་ལྔ་ལྷག་གསར་དུ་བཙུགས་ཤིང་། དབྱིན་བོད་གཙོས་སྐད་ཡིག་སྣ་ཚོགས་ཐོག་ལྗགས་རྩོམ་དཔེ་དེབ་བཅོ་བརྒྱད་སྤེལ། རྒྱལ་ཁབ་འདྲ་མིན་གྱི་ཆེས་མཐོའི་གཙུག་ལག་སློབ་གཉེར་ཁང་གྲགས་ཅན་བཅུ་ཕྲག་རེ་འགས་གསུང་བཤད་སློབ་དཔོན་དུ་གདན་དྲངས། འཛམ་གླིང་འདིར་སྙན་གྲགས་ལྡན་པའི་གཟེངས་བསྟོད་སློབ་ཡོན་ཆེན་མོ་ལྔ་ཙམ་བཞེས་མྱོང་བ་སོགས་མཛད་འཕྲིན་ཕྱག་རྗེས་ཕུལ་བྱུང་དུ་མ་བདོག་པས་ན། འདིར་ཁོང་གི་སྐུ་ཚེའི་ལོ་རྒྱུས་གཙོ་གལ་ཆེ་བ་འགའ་ཞིག་གླེང་བར་སྤྲོ།
མཆོག་སྤྲུལ་རིན་པོ་ཆེ་ཁོང་ནི། ཡབ་ཨོ་ཐོག་བྱམས་པ་བསྟན་དར་དང་། ཡུམ་ཡེ་ཤེས་ལྷ་མོ་གཉིས་ཀྱི་སྲས་སུ་ཕྱི་ལོ་༡༩༦༡ལོར་རྒྱ་གར་ཨ་འབར་སར་(Amritsar)དུ་སྐུ་འཁྲུངས། ༡༩༧༡ལོར་བོན་གྱི་གདན་ས་ཆེན་མོ་དཔལ་གཤེན་བསྟན་སྨན་རིའི་གླིང་དུ་ྋསྐྱབས་རྗེ་ྋསྨན་རིའི་ཁྲི་འཛིན་སོ་གསུམ་པ་ལུང་རྟོགས་བསྟན་པའི་ཉི་མ་རིན་པོ་ཆེའི་དྲུང་ནས་གཙང་མ་གཙུག་ཕུད་ཀྱི་སྡོམ་པ་ནོས། དེ་ནས་ྋསྐྱབས་རྗེ་ྋསྨན་རིིའི་ཡོངས་འཛིན་ཐུ་བོ་དཔོན་སློབ་སངས་རྒྱས་བསྟན་འཛིན་རིན་པོ་ཆེའི་དྲུང་ནས་རྫོགས་པ་ཆེན་པོ་ཞང་ཞུང་སྙན་བརྒྱུད་བཀའ་རྒྱུད་སྐོར་བཞི་ཉམས་རྒྱུད་རྒྱས་འབྲིང་བསྡུས་གསུམ་སོགས་ཀྱི་ཁྲིད་ལུང་དབང་གསུམ་ཞུས་ཤིང་། རིགས་དྲུག་རང་སྦྱོང་གི་གདམས་པ་དང་། མུན་མཚམས་སོགས་ཀྱི་ཉམས་ལེན་ཡང་རྒྱ་ཆེར་གནང་།
༡༩༧༨ལོར་གཡུང་དྲུང་བོན་གྱི་བཤད་སྒྲུབ་འདུས་སྡེའི་ཁོངས་སུ་སྒྲིག་ཞུགས་ཀྱིས་ྋསྐྱབས་རྗེ་ྋསྨན་རིའི་ཁྲི་འཛིན་སོ་གསུམ་པ་མཆོག་དང་། ྋསྐྱབས་རྗེ་སྨན་རིའི་ཡོངས་འཛིན་སློབ་དཔོན་བསྟན་འཛིན་རྣམ་དག་རིན་པོ་ཆེ། ལྷ་རམས་པ་བརྩོན་འགྲུས་གོང་འཕེལ་སོགས་བཤེས་གཉེན་དུ་མའི་དྲུང་ནས་གཙོ་བོ་ཐུན་མིན་གཡུང་དྲུང་བོན་གྱི་མདོ་སྔགས་སེམས་གསུམ་གྱི་གཞུང་ཆེན་ཁག་དང་། བྱེ་བྲག་ཏུ་ཐུན་མོང་རིག་གནས་སུམ་རྟགས་དང་སྙན་ངག སྒྲ་དང་སྡེབ་སྦྱོར། འབྱུང་རྩིས་དང་སྐར་རྩིས། གསོ་བ་རིག་པ་དང་དཀྱིལ་འཁོར་ཐིག་རྩ། ཆོ་ག་ཕྱག་ལེན་དང་སྐད་ཀྱི་བྱེ་བྲག་སོགས་ལ་སྦྱང་བརྩོན་ཡང་དག་གནང་། སྐབས་དེར་གཡུང་དྲུང་བོན་གྱི་བཤད་སྒྲུབ་འདུས་སྡེའི་ཚོགས་གཙོ་སོགས་ཀྱི་ཐུགས་འགན་ཡང་བསྒྲུབས། ༡༩༨༦ལོར་བཀའ་རབ་འབྱམས་པ་དགེ་བའི་བཤེས་གཉེན་གྱི་མཚན་རྟགས་བཞེས།
༡༩༨༧ལོར་རྡ་ས་བོད་ཀྱི་དཔེ་མཛོད་ཁང་དུ་ཕྱག་ལས་གནང་མུར་དེར་ཡོད་གཡུང་དྲུང་བོན་གྱི་གསུང་རབ་(༡༩༥༥ནས་༡༩༨༥བར་དཔར་སྐྲུན་གནང་བ་)ཁག་གི་དཀར་ཆག་རྩོམ་སྒྲིག་གནང་། ༡༩༨༨ལོར་མཁས་དབང་ནམ་མཁའི་ནོར་བུས་གདན་ཞུས་ལྟར་ཨི་ཊ་ལི་(Italy)མེ་རི་སྒར་ཆོས་ཚོགས་སུ་སློབ་མ་རྣམས་ལ་དཔེ་ཁྲིད་དང་། རོམ་(Rome)མཐོ་སློབ་ཀྱི་ཤར་ཕྱོགས་སློབ་གཉེར་ཁང་ཆེན་མོའི་ནང་བོད་ཀྱི་ཆོས་ལུགས་ཁག་གི་གསུང་རབ་རྣམས་ཀྱི་དཀར་ཆག་རྩོམ་སྒྲིག་ཀྱང་གནང་། གཞན་ཡང་ཁོང་ཉིད་“ཞང་ཞུང་སློབ་གཉེར་ཁང་”(Shangshung Institute)ཐོག་མར་དབུ་འཛུགས་གནང་མཁན་གྲས་སུའང་ཡོད།
༡༩༩༠ལོར་ཨ་རིར་ཕེབས་ནས་ཟླ་བ་གསུམ་གྱི་རིང་ལ་ཨ་རིར་ཡོད་པའི་ཚོགས་པ་འདྲ་མིན་ཁག་ལ་བོད་ཀྱི་ཤེས་རིག་དང་། རྒྱལ་རབས་ལོ་རྒྱུས། ལྷག་པར་དུ་གཡུང་དྲུང་བོན་གྱི་སེམས་སྡེའི་སྐོར་འཆད་ཁྲིད་རྒྱ་ཆེར་གནང་། ༡༩༩༡ལོར་ཡོངས་གྲགས་རྒྱལ་སྤྱིའི་མཁས་པའི་གཟེངས་རྟགས་གནང་མཁན་གྱི་ཚོགས་པ་(Rockefeller Fellowship)ནས་གདན་ཞུས་ལྟར་ཨ་རིའི་(Rice University)ལ་གསུང་ཁྲིད་གནང་བའི་ཐུགས་འགན་བཞེས་པས། ༡༩༩༤ལོར་(National Endowment for Humanities)ཞེས་པའི་ཞིབ་འཇུག་གཟེངས་བསྟོད་གྲགས་ཅན་དེ་ཡང་བཞེས།
༡༩༩༢ལོར་ཨ་རིར་“ལིག་མི་རྐྱའི་སློབ་གཉེར་ཁང་”ཞེས་པའི་བསྟན་འགྲོའི་དོན་ཆེན་རླབས་པོ་ཆེ་སྟེ། བོད་གནའ་བོའི་ཆོས་དང་རིག་གཞུང་བཤད་ཁྲིད་གནང་སའི་ཚོགས་པ་གསར་འཛུགས་གནང་བ་ནས་བཟུང་ད་བར་ནུབ་ཕྱོགས་ཨ་རི་དང་། མེག་སི་ཁོ། ལྷོ་ཨ་མེ་རི་ཁ། པོ་ལེན་ཌི། འཇར་མེ་ནི ། ཨོ་སི་ཁྲི་རི་ཡ། ཧྥ་རན་སི། སུད་སི། སི་པན། ཧོ་ལན་ཌི། ཧང་གྷ་རི། བྷེལ་འཇམ། ཅེག ཌེན་མག ཧྥིན་ལེན་ཌི། སི་ལོ་ཝ་ཀི་ཡ། ཨུ་རུ་སུ། ཉི་ཧོང་སོགས་རྒྱལ་ཁབ་དུ་མར་ལིག་མི་རྐྱའི་བོན་ཚོགས་ཆེ་ཆུང་མི་འདྲ་བ་སུམ་ཅུ་སོ་ལྔ་ལྷག་གསར་བཙུགས་ཀྱིས་སློབ་ཁྲིད་དང་དབུ་ཁྲིད་འཛིན་སྐྱོང་གནང་བཞིན་པར་མཆིས།
གཞན་ཡང་ཕྱིའི་རྟེན་བཞེངས་ཀྱང་མེག་སི་ཁོ་རུ་བོན་གྱི་མཆོད་རྟེན་ཐོག་བརྩེགས་བཅུ་གཅིག་ཅན་ཞིག་བཞེངས་ཡོད་པའི་འོག་ཐོག་གི་ལྷ་ཁང་ནང་མི་གྲངས་ཉིས་བརྒྱ་ལྷག་ཙམ་ཤོང་བ་དེ་ནི་ལྷོ་ཨ་རི་ཁུལ་གྱི་མཆོད་རྟེན་ཆེ་ཤོས་སུ་གྱུར། དེ་བཞིན་ཡུ་རོབ་ཀྱི་པོ་ལེན་ཌི་རྒྱལ་ཁབ་ཏུ་ཚོགས་ཁང་ནང་མི་གྲངས་བཞི་བརྒྱ་ཙམ་ཤོང་བའི་བོད་ལུགས་ཀྱི་དགོན་པ་གསར་བཞེངས་དང་། རྒྱ་གར་བྱང་ཕྱོགས་སུ་“ལི་ཤུ་སློབ་གཉེར་ཁང་”ཡང་བཞེངས་པར་མཛད།
མཛད་འཕྲིན་དེ་དག་གི་ཞོར་དུ་ཁོང་གིས་ཨ་རིའི་ཆོས་བརྒྱུད་རིས་མེད་མཁས་པའི་ལྷན་ཚོགས་འདུ་བསྐོངས་ཀྱིས་ཐོག་མའི་ཚོགས་གཙོའང་གཙོ་འགན་བཞེས་ཤིང་། ནུབ་ཕྱོགས་བོན་གྱི་བླ་མའི་ལྷན་ཚོགས་“ཕྱི་གླིང་བོན་ཚོགས་”ཞེས་པའང་ཐོག་མར་འདུ་འཛོམས་བཀོད་བསྒྲིགས་གནང་།
གཞན་ཡང་ཨ་རི་རྒྱལ་ཡོངས་སྐྲན་ནད་ཞིབ་འཇུག་ཚོགས་པ་(National Cancer Institute)ཡིས་ཨ་སྒོར་བྱེ་བ་གཉིས་དང་ཕྱེད་ཀའི་གཟེངས་བསྟོད་ཕུལ་བས་ཚན་རིག་དང་མཉམ་འབྲེལ་གྱིས་བོན་གྱི་རྩ་རླུང་འཕྲུལ་འཁོར་ལ་བརྟེན་ནས་སྐྲན་ནད་ཀྱིས་མནར་བའི་བུད་མེད་སུམ་བརྒྱ་ཙམ་ལ་ནད་གསོ་དྲག་བསྐྱེད་ཀྱི་བྱ་བཞག་གྲུབ་འབྲས་ཅན་སྔ་ཕྱི་ཐེངས་བཞི་སྤེལ། དེ་བཞིན་ཨ་རི་རྒྱལ་ཁབ་ཀྱི་བཙོན་ཁང་འདྲ་མིན་ནང་བཙོན་པའི་སེམས་ཁམས་ལ་སྨན་པའི་ཉམས་ལེན་སྒོམ་སྒྲུབ་ཀྱང་བསླབས་དང་སློབ་བཞིན་ཡོད། ད་དུང་ཨ་རི་ལྷོ་བྱང་གཉིས་སུ་སློབ་ཆུང་ནས་སློབ་ཆེན་དབར་གྱི་སློབ་མ་སུམ་བརྒྱ་ལྷག་ལ་“སྒོ་གསུམ་གྱི་ཉམས་ལེན་”(Three Doors)ཞེས་པའི་བོན་གྱི་སྒོམ་སྒྲུབ་སློབ་མགོ་བཙུགས་ནས་ལོ་གཉིས་འགྲོ་བ་སོགས་བོན་གྱི་བསྟན་པས་ནུབ་ཕྱོགས་སྤྱི་ཚོགས་སུ་ཞབས་འདེགས་བསྒྲུབས་དང་སྒྲུབ་བཞིན་མཆིས།
གསུང་རྩོམ་དེབ་གྲངས་བཅོ་བརྒྱད་བརྩམས་ཡོད་པ་རྣམས་ལས་རེ་འགའ་སྐད་ཡིག་མི་འདྲ་བ་ཉི་ཤུ་ལྷག་ལའང་བསྒྱུར་ཡོད་ཅིང་། ཕྱི་གླིང་དུ་བོན་བསྟན་དར་ཚུལ་གྱི་དངོས་བྲིས་གློག་བརྙན་“གསེར་གྱི་ཉི་མའི་འོད་སྣང་”(The Light of the GoldenSun)ཞེས་པ་ཞིག་ཀྱང་བསྐྲུན། དེ་བཞིན་ཆེད་བསྒྲིགས་བོན་ཁྲིད་སྒྲ་འཇུག་འོད་ལྡེར་སྣ་ཚོགས་ཀྱང་སྤེལ། ད་དུང་ཟླ་རེ་བཞིན་ཐད་གཏོང་དྲྭ་རྒྱའི་བརྒྱུད་ནས་རྒྱལ་ཁབ་བཞི་བཅུ་ཡས་མས་སུ་གནས་པའི་བོན་སྤྱོད་སློབ་མ་སྟོང་ཚོ་མང་པོར་རང་སྐད་ལོ་ཙཱ་དང་བཅས་བོན་ཁྲིད་གནང་བ་སོགས་དེང་རབས་འཕྲུལ་ཆས་ལམ་ནས་བོན་བསྟན་འཛིན་སྐྱོང་སྤེལ་གསུམ་མཛད་པའི་ངང་ནས་སངས་རྒྱས་གཡུང་དྲུང་བོན་གྱི་བསྟན་སྒོར་ཞུགས་པའི་ཕྱི་གླིང་སློབ་འབངས་ཁྲི་ཕྲག་ལ་ཉེ་བ་བོན་གྱིས་སྐྱོང་མུས་སུ་ཡོད་པ་ངོ་སྤྲོད་ཀྱི་དོད་དུ།
ཆོས་འཁོར་ཚང་དགེ་བཤེས་ཉི་མ་འོད་ཟེར་གྱིས་ཡུ་རོབ་མགོ་སེར་གླིང་ནས།
1,130 total views, 2 views today


text:
1 ཚན་རྩལ་ཤེས་བྱ་དང་སྒྱུ་རྩལ།
ཨེ་ཅིབ་ཀྱི་ཤེས་རིག་ལ་ལོ་ངོ་ལྔ་སྟོང་ལྷག་གི་ལོ་རྒྱུས་ཡོད། གནའ་རབས་ཀྱི་དུས་སུ། ཨེ་ཅིབ་པས་ཐོག་མར་བེད་སྤྱད་པ་ནི་ལུགས་རྙིང་གི་ལོ་ཐོ་རེད། ཡིན་ནའང་ཞིང་ལས་དར་རྒྱས་ཕྱིན་པའི་དབང་གིས་ལུགས་རྙིང་གི་ལོ་ཐོ་བརྩི་ཚུལ་དེས་རྣམ་རྒྱུན་གྱི་ཐོན་སྐྱེད་དང་འཚོ་བའི་དགོས་མཁོ་བསྐངས་མ་ཐུབ། དེ་བས་ཨེ་ཅིབ་བ་རྣམས་ཀྱིས་ནེ་རོ་གཙང་པོའི་འཕེལ་གྲིབ་ལ་བརྟག་དཔྱད་ཡུན་རིང་བྱས་པའི་རྨང་གཞིའི་ཐོག འཛམ་གླིང་གི་ལུགས་གསར་ལོ་ཐོ་ཆེས་ཐོག་མར་གཏན་ལ་ཕབ་པ་རེད། དེ་ནི་སྐར་མ་རབ་གསལ་དང་ཉི་མ་གཉིས་དུས་མཉམ་དུ་འཆར་བའི་ཉིན་མོ་དེ་ལོ་གཅིག་གི་ལོ་མགོར་བརྩིས་པ་དང་། ནེ་རོ་གཙང་པོའི་འཕེལ་གྲིབ་ཀྱི་ཡུན་ཚད་ཉི་མ་365དེ་ལོ་འཁོར་གཅིག་ཏུ་བརྩིས། ལོ་གཅིག་དུས་ཚིགས་གསུམ་དུ་བགོས་པ་སྟེ། གཙང་ཆུ་འབྲུབ་དུས་དང་ཞིང་རྨོད་དུས་དང་སྟོན་བསྡུའི་དུས་སོ། གཞན་ཡང་དུས་ཚིགས་རེ་ལ་ཟླ་བ་བཞི་རེ་དང་ཟླ་བ་རེ་ལ་ཉིན་མ་སུམ་ཅུ་བྱས་ཐོག ལོ་མཇུག་ཏུ་ཉིན་ལྔའི་དུས་སྟོན་ཡོད་པ་བཅས་གཏན་དུ་ཁེལ་ཡོད།
མོ་མེའམ་རོ་སྐམ་ནི་ཨེ་ཅིབ་ཀྱི་གནའ་རབས་གསོ་རིག་དར་རྒྱས་སུ་ཕྱིན་པའི་དངོས་དཔང་ཉག་ཅིག་སྟེ། དེས་གཤགས་བཅོས་རིག་པ་དང་རྫས་འགྱུར་རིག་པའི་ཆ་ནས་ཤེས་བྱ་ཕུན་སུམ་ཚོགས་པ་ཞིག་ཡོད་པ་མཚོན་ཐུབ། སྐབས་དེའི་ཨེ་ཅིབ་ལ་མཚོན་ན། ཕྱི་ནད་ཚན་ཁག་དང་མོ་ནད་ཚན་ཁག་དང་མིག་ནད་ཚན་ཁག་བཅས་སུ་བགོས་ཡོད་པར་མ་ཟད། ཁྲག་རྩ་དང་ཀླད་རྩ། སྙིང་ཁམས་བརྟག་དཔྱད་བཅས་ཀྱི་ཐད་ལའང་རྒྱུས་མངའ་ངེས་ཅན་བྱུང་འདུག སྤྱི་ལོ1872ལོར་གསར་དུ་རྙེད་པའི་དཔེ་གཞུང་ཞིག་ཏུ། ནད་རིགས་སྣ་ཚོགས་འཇོམས་པའི་སྨན་སྣ900ལྷག་ངོ་སྤྲོད་བྱས་འདུག་ཅིང་། དེ་ནི་གནའ་རབས་ཨེ་ཅིབ་བའི་གསོ་རིག་ཀུན་འཛོམས་ཞེས་ཀུན་གྱིས་མགྲིན་གཅིག་ཏུ་སྨྲ། གཞན་ཡང་། གནའ་རབས་ཨེ་ཅིབ་བའི་ཆེས་ཐོག་མའི་སྨན་རྫས་རིག་པ་སྟེ། 《སྨན་རྫས་ཟིན་ཐོ》ཞེས་པར། སྨན་རྫས་སྣ་ཚོགས་ཀྱི་ཕན་ནུས་ཅི་ཡིན་ཐད་ངོ་སྤྲོད་གསལ་པོ་གནང་འདུག
ནེ་རོ་གཙང་པོ་ལོ་རེར་ཐེངས་རེ་བྲུག་པ་དེས་སྔར་ཡོད་ཀྱི་ས་ཞིང་བསྣུབས་ཏེ་ཡང་བསྐྱར་ཚད་འཇལ་བྱེད་པ་དང་ས་རྟགས་རྒྱག་དགོས་པར་བརྟེན། དེ་ལྟར་ལོ་མང་པོ་ཞིག་ལ་འདས་པའི་མཐར། ཨེ་ཅིབ་བ་རྣམས་ཀྱིས་ཆེས་ཐོག་མར་ཚད་གཞི་འཇལ་ལུགས་སྟབས་བདེ་ཞིག་བློ་ངོར་ངེས་པ་རེད། ཁོ་ཚོའི་རྩིས་རིག་གི་ཤེས་བྱའང་ས་ཞིང་འཇལ་བ་དང་གཏོར་གཟུགས་མཆོད་རྟེན་ནམ་ལྷ་ཁང་སོགས་འཛུགས་སྐྲུན་བྱེད་པའི་གོ་རིམ་ཁྲོད་དུ་འཕེལ་རྒྱས་བྱུང་བར་མངོན།
གནའ་རབས་ཨེ་ཅིབ་བའི་རྩིས་རིག་གི་གྲུབ་འབྲས་ནི་གྲངས་རྩིས་དང་ཚབ་རྩིས་དང་དབྱིབས་རྩིས་གསུམ་དུ་འདུས་ཤིང་། ཆེས་ཐོག་མར་གྲངས་གནས་བཅུ་འཕར་གྱི་བརྩི་ཚུལ་གསར་དུ་གཏོད་པར་མ་ཟད། འཕྲི་སྣོན་བགོ་གསུམ་གྱི་རྩ་གཞུང་ཡང་གཏན་ལ་ཕབ་པ་རེད། ཡིན་ནའང་དེའི་དུས་སྒྱུར་ལུགས་དང་ཀླད་ཀོར་གྱི་མཚན་ཉིད་ད་དུང་ཐག་བཅད་མེད། དབྱིབས་རྩིས་ཀྱི་ཐད་ནས་བཤད་ན། ཨེ་ཅིབ་བས་ཟུར་གསུམ་དང་སྐས་དབྱིབས་སོགས་ཀྱི་རྒྱ་ཁྱོན་བརྩི་ཤེས་ཤིང་། སྒོར་མཐའི་རིང་ཚད་ནི་གསུམ་གྲངས་ཆུང་གཅིག་དྲུག་ཐིག་ལྔ་ཡིན་པ་མཁྱེན་འདུག་གོ གཞན་ཡང་། ཆུ་ཐིགས་འཛགས་པར་བརྟེན་ནས་དུས་ཚོད་བརྩིས་ཏེ་འཛམ་གླིང་སྟེང་ཆེས་ཐོག་མར་ཆུ་ཚོད་ཅེས་པ་གསར་དུ་བསྐྲུན་པ་རེད།
གནའ་རབས་ཨེ་ཅིབ་བའི་འཛུགས་སྐྲུན་སྒྱུ་རྩལ་ནི་སྐབས་དེའི་འཛམ་གླིང་གི་ཡང་རྩེར་སོན་འདུག་པ་སྟེ། དང་པོ། བཀོད་པ་དེ་དག་རྒྱ་ཆེ་ཞིང་བརྗིད་ཉམས་ལྡན། གཉིས་པ། འཆར་བཀོད་ལེགས་ཤིང་ཞིབ་ཆ་ཡོད་པར་མ་ཟད་ཚན་རིག་དང་མཐུན། གསུམ་པ། བཀོད་པ་དེ་དག་ལ་བརྐོས་བྲིས་སྒྱུ་རྩལ་གྱིས་བརྒྱན་འདུག་པ་རེད། དེའི་དཔེ་མཚོན་ལ་མིང་དུ་གྲགས་པའི་གཏོར་གཟུགས་མཆོད་རྟེན་དང་ལྷ་ཁང་ཆོས་ཁང་སོགས་ཡོད་དོ།
གནའ་རབས་ཨེ་ཅིབ་བའི་བརྐོས་བྲིས་དང་རིས་བྲིས་མང་ཆེ་བ་ཁང་པའི་བཟོ་བཀོད་ཀྱི་སྟེང་དུ་ཡོད་ཅིང་། དེ་ནི་གནའ་བོའི་ཨེ་ཅིབ་བའི་སྲོལ་རྒྱུན་རིག་གནས་དང་མི་རིགས་སེམས་ཁམས་བཅས་སྒྱུ་རྩལ་གྱི་ལམ་ནས་མངོན་པར་མཚོན་འདུག་པ་སྟེ། དཔེར་ན་གྲལ་རིམ་གྱི་ཁྱད་པར་དང་དབང་གྲགས་ཀྱི་ཆེ་བ་མཚོན་ཆེད་དུ། བརྐོས་བྲིས་ཡིན་ནའང་འདྲ། རིས་བྲིས་ཡིན་ནའང་ཆོག གང་ལྟར་མིའི་གཟུགས་གཞི་ཆེ་བ་ཆེ་དྲགས་ཤིང་ཆུང་བ་ཆུང་དྲགས་པའི་ཁྱད་ཆོས་ཏེ་རིགས་རུས་མཐོ་དམན་གྱི་ཧེ་བག་དེ་ཧ་ལས་པའི་ཚད་དུ་སླེབས་འདུག
2 ཡི་གེ་དང་རྩོམ་རིག
ཨེ་ཅིབ་བའི་ཆེས་ཐོག་མའི་ཡི་གེ་ནི་འདྲ་གཟུགས་ཡི་གེ་ཡིན་ཞིང་སྤྱི་ལོའི་སྔོན་གྱི་ལོ་ངོ3000ཡས་མས་སུ་བྱུང་། འདྲ་གཟུགས་ཡི་གེ་ནི་རྟགས་དང་རི་མོ་ངེས་ཅན་ཞིག་ལ་བརྟེན་ནས་བྱ་དངོས་དང་ནང་དོན་གང་རུང་མཚོན་པ་ཞིག་ལ་ཟེར་བ་རེད། དེའི་ཕྱིས་སུ་སྒྲ་ཚིགས་མཚོན་པའི་རྟགས་མཚན་ཡང་བྱུང་བ་སྟེ། དཔེར་ན། ཨེ་ཅིབ་བས་བྱ་འུག་པ་ལ་མུའུ་ཞེས་འབོད་ཅིང་། དེ་མཚོན་པའི་རྟགས་ཀྱིས་བྱ་འུག་པ་མཚོན་པ་མ་ཟད། མུའུ་ཞེས་པའི་སྒྲའང་ཞོར་དུ་བརྗོད་དགོས་པ་ལྟ་བུའོ། དེའི་རྨང་གཞིའི་སྟེང་དུ། གནའ་བོའི་རྒྱལ་རབས་ཀྱི་དུས་སྐབས་སུ་སླེབས་པ་ན། གསལ་བྱེད་ཡི་གེ་ཉེར་བཞིར་རིམ་འགྱུར་བྱུང་ཞིང་། འདི་ནི་མིའི་རིགས་ལོ་རྒྱུས་སུ་བྱུང་བའི་ཆེས་ཐོག་མའི་སྒྲ་སྦྱོར་ཡི་གེ་རེད་ལ། རྗེས་སུ་ནུབ་ཕྱོགས་པའི་གསལ་བྱེད་ཡི་གེ་བྱུང་བར་རྨང་གཞི་གལ་ཆེན་བཏིངས། གནའ་རབས་ཨེ་ཅིབ་པའི་ཡིག་ཟོར་ཡང་ལྕི་བ་ནས་ཡང་བའི་ལམ་དུ་ཞུགས་ཤིང་། སྔ་ཕྱི་གོ་རིམ་བཞི་བརྒྱུད་ཡོད།
གནའ་རབས་ཨེ་ཅིབ་བའི་རྩོམ་རིག་བརྩམས་ཆོས་ཀྱི་བརྗོད་བྱ་རྒྱ་ཆེ་ཞིང་གཏིང་ཟབ་པ་ཞིག་ཏུ་འདུག དེའི་ཁྲོད་དུ་ལྷ་སྒྲུང་བྱུང་བ་ཆེས་སྔ་ཞིང་། ཕལ་ཆེ་བ་དམངས་ཁྲོད་ཀྱི་ངག་རྩོམ་དུ་གཏོགས། ཕྱིས་སུ་ད་གཟོད་ཡིག་ཐོག་བརྩམས་ཆོས་བྱུང་། སྐད་གྲགས་ཆེ་བ་ལ། དཔེར་ན། 《གྲུ་ཆེན་བརྡབས་པའི་ལེའུ》ལྟ་བུ་དང་། བསླབ་བྱ་ལེགས་བཤད་དང་གཏམ་དཔེའི་རིགས་ལ《ཕུ་ཐ་ཧོ་ཐེ་ཕུ་ཡི་འབེལ་གཏམ》ཞེས་པ་དང་། 《ཨ་མེ་ཉི་སེ་སྐུ་ཕྲེང་དང་པོའི་ལེགས་བཤད》ཅེས་པ་ལྟ་བུ་བརྩམས་ཆོས་གྲགས་ཅན་ཡོད་པ་དང་། སྙན་ངག་གི་བརྩམས་ཆོས་གྲགས་ཅན་སྐོར་ལ《ནེ་རོ་གཙང་པོའི་བསྟོད་གླུ》ཞེས་པ་དང་། 《རྫི་གླུ》ཞེས་པ་ལྟ་བུ་ཡོད།
གནའ་རབས་ཨེ་ཅིབ་བའི་རྩོམ་རིག་བརྩམས་ཆོས་ཀྱི་ནང་དོན་ཕལ་ཆེ་བ་སྐུ་དྲག་མི་དྲག་གི་རིགས་ལ་བསྟོད་པ་ལས། ངལ་རྩོལ་མི་དམངས་ཀྱི་འཚོ་བ་མཚོན་པ་ཤིན་ཏུ་ཉུང་། གང་ལྟར་ཡང་། ད་ལྟ་མིག་མཐོང་ལག་ཟིན་དུ་ཡོད་པའི་བརྩམས་ཆོས་དེ་དག་ནི་གནའ་རབས་ཨེ་ཅིབ་ལ་ཞིབ་འཇུག་བྱེད་པའི་ལོ་རྒྱུས་རྒྱུ་ཆ་གལ་ཆེན་ཡིན་པ་མ་ཟད། སྒྱུ་རྩལ་གྱི་རིན་ཐང་ཆེན་པོ་ལྡན་མེད།


text:
༄༅།།དབུ་མ་རྩ་བའི་འགྲེལ་པ་ག་ལས་འཇིགས་མེད་རང་འགྲེལ་ཡིན་མིན་ལ་དཔྱད་པ།
བསྟན་འགྱུར་ནང་བཞུགས་པའི་དབུ་མའི་བསྟན་བཅོས་ཀྱི་ཁྲོད་ནས་དཔལ་མགོན་འཕགས་པ་ཀླུ་སྒྲུབ་༡(150-250)ཀྱིས་མཛད་པར་གྲགས་པའི་དབུ་མ་རྩ་བའི་འགྲེལ་པ་ག་ལས་འཇིགས་མེད་ཅེས་པ་འདི་ནི། རྒྱ་གར་ན་རྩ་ཤེ་ལ་འགྲེལ་ཆེན་བརྒྱད་༢ཡོདཅེས་རླུང་ལྟར་གྲགས་པའི་འགྲེལ་པ་རྣམས་ཀྱི་ཐོག་མ་དེ་ཡིན་ཅིང་། དེ་ཡང་སྤྱི་ལོའི་དུས་རབས་བརྒྱད་པའི་ནང་ཆོས་རྒྱལ་ཁྲི་སྲོང་ལྡེ་བཙན་༣(742-797)གྱིས་མཁན་ཆེན་ཞི་བ་འཚོ་༤(725-790)དང་སློབ་དཔོན་པད་མ་འབྱུང་གནས་ཀྱིས་གཙོས་རྒྱ་གར་གྱི་པཎ་གྲུབ་མང་པོ་བོད་དུ་གདན་དྲངས་ཏེ་དཔལ་བསམ་ཡས་མི་འགྱུར་ལྷུན་གྱིས་གྲུབ་པའི་གཙུག་ལག་ཁང་ཕྱག་བཏབ་པ་༥(762)དང་། ནང་པའི་ཆོས་ཀྱི་གཞུང་ལུགས་ཁག་རྒྱ་གར་སྐད་ནས་བོད་སྐད་དུ་འགྱུར་ཆེད་སྒྲ་སྒྱུར་ལོ་ཙཱ་བའི་དཔུང་ཁག་གསོ་སྐྱོང་དང་སློབ་གཉེར་གྱི་རྟེན་གཞི་གསར་འཛུགས་མཛད་པ་སོགས་བོད་ཀྱི་རྒྱལ་རབས་ལོ་རྒྱུས་དང་ཆོས་འབྱུང་ཁག་ཏུ་ཁ་གཅིག་གྲག་གིས་བཀོད་ཡོད། སྐབས་དེར་ནང་པ་སངས་རྒྱས་པའི་ལྟ་སྒོམ་སྤྱོད་གསུམ་བརྗོད་བྱར་བྱས་པའི་གཙུག་ལག་ཁག་བོད་སྒྱུར་གྱི་ཚ་རླབས་ཤིག་གངས་ལྗོངས་ས་མཐོར་འཕྱུར་བ་ནས་བཟུང་། ད་བར་ལོ་ངོ་ཆིག་སྟོང་ཉིས་བརྒྱ་ལྔ་བཅུ་ལྷག་ཙམ་གྱི་རིང་སྐད་གཉིས་སྨྲ་བའི་ལོ་ཙཱ་བ་བགྲང་གིས་མི་ལང་བ་ཞིག་བྱོན་ཡོད་པའི་ཁྲོད་ནས་བོད་ཀྱི་སྒྲ་སྒྱུར་ལོ་ཙཱ་བའི་ལོ་རྒྱུས་ཁྲོད་མཚན་སྙན་གྱི་གཟི་འོད་རབ་ཏུ་འབར་བའི་སྐ་ཅོག་ཞང་གསུམ་ནི་ནང་ཆོས་བོད་སྐད་དུ་སྒྱུར་མཁན་གྱི་ཆེས་སྔ་བའི་ལོ་ཙཱ་བའི་དཔུང་ཁག་ཅིག་རེད། སྐ་ཅོག་ཞང་གསུམ་གྱི་ཡ་གྱལ་ཅོག་རོ་ཀླུའི་རྒྱལ་མཚན་གྱིས་དགོངས་པ་ངེས་འགྲེལ་གྱི་རྒྱ་ཆེན་འགྲེལ་བ་བམ་པོ་བཞི་བཅུ་པ་དང་། ངེས་དོན་གྱི་དབུ་མ། ཤེར་ཕྱིན་མདོར་བསྡུས། ཆོས་གཏན་ལ་དབབ་པའི་གལ་སོགས་མདོ་དང་བསྟན་བཅོས་མང་པོ་བོད་སྒྱུར་གནང་ཡོད། དབུ་མ་རྩ་བའི་འགྲེལ་པ་ག་ལས་འཇིགས་མེད་ནི་ཁོང་གིས་བོད་སྒྱུར་གནང་བའི་བསྟན་བཅོས་ཁག་གི་ཁྲོད་ནས་གཅིག་རེད།
དབུ་མ་རྩ་བའི་འགྲེལ་པ་ག་ལས་འཇིགས་མེད་ཀྱི་མཛད་བྱང་བོད་སྐད་དུ་བསྒྱུར་སྐབས་ལོ་ཙཱ་བ་ཅོག་རོ་ཀླུའི་རྒྱལ་མཚན་གྱིས། ༦དབུ་མ་རྩ་བའི་འགྲེལ་པ་ག་ལས་འཇིགས་མེད་ཅེས་བྱ་བའི་ཚིག་ལེའུར་བྱས་པ། ཤེས་རབ་ཅེས་བྱ་བའི་དོན་མདོར་བསྟན་པ། བསྟན་བཅོས་དང་རབ་ཏུ་བྱེད་པ་དང་། ངག་དང་ཚིག་རིག་པ་དང་། ལུང་གིས་གྲུབ་པ། རང་དང་གཞན་གྱི་གྲུབ་པའི་མཐའ་སྨྲ་བའི་ཕྱོགས་ག་ལས་ཀྱང་འཇིགས་པ་མེད་པ། རྗེས་སུ་དཔག་པ་དང་། སུན་དབྱུང་བའི་བསལ་བ་དང་། དེ་ཁོ་ན་དག་བསྟན་པ་ལྟ་བ་ངན་པའི་དྲ་བ་ཞི་བར་བྱེད་པ་དང་ལྡན་པ། ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་སྟོན་པ། སློབ་དཔོན་བདག་ཉིད་ཆེན་པོ་འཕགས་པ་ཀླུ་སྒྲུབ་མི་འཕྲོགས་པའི་མཁྱེན་རབ་དང་ཐུགས་རྗེེར་ལྡན་པ། དེ་བཞིན་གཤེགས་པའི་ཐེག་པ་བླ་ན་མེད་པའི་ཚུལ་རབ་ཏུ་འབྱེད་པ་རབ་ཏུ་དགའ་བའི་ས་བསྒྲུབས་ནས། བདེ་བ་ཅན་གྱི་ཞིང་དུ་གཤེགས་པ་འཇིག་རྟེན་གྱི་ཁམས་འོད་ཅེས་བྱ་བར། དེ་བཞིན་གཤེགས་པ་ཡེ་ཤེས་འབྱུང་གནས་འོད་ཅེས་བྱ་བར་འགྱུར་བས་མཛད་པ་ཞེས་བྱ་བ་རྫོགས་སོ། །ཞེས་གོང་གི་མཛད་བྱང་འདི་ཇི་ལྟ་བ་བཞིན་རྒྱ་གར་སྐད་ལ་ཡོད་མེད་ཇི་ལྟར་ཡང་། རང་ཉིད་ཀྱིས་བསྟན་བཅོས་འདི་བོད་སྐད་དུ་བསྒྱུར་སྐབས་རྩ་བ་གང་ཞིག་གི་འགྲེལ་པ་ཡིན་པ་དང༌། དེའི་བརྗོད་བྱ། བསྟན་བཅོས་ཀྱི་མཚན་དོན་ཞིབ་པར་འགྲེལ་བ། བསྟན་བཅོས་མཛད་པ་པོའི་ཆེ་བའི་ཡོན་ཏན་གྱི་ཁྱད་ཆོས་སོགས་ཞིབ་པར་བཀོད་དེ་ག་ལས་འཇིགས་མེད་རང་འགྲེལ་ཡིན་ཤག་གནང་འདུག
སྤྱི་ལོའི་དུས་རབས་བརྒྱད་པའི་ནང་ཅོག་རོ་ཀླུའི་རྒྱལ་མཚན་གྱིས་ག་ལས་འཇིགས་མེད་བོད་སྐད་དུ་བསྒྱུར་བ་ནས་བཟུང་དུས་རབས་བཅུ་བཞི་པའི་ནང་ཤར་རྒྱལ་བ་ཙོང་ཁ་པ་བློ་བཟང་གྲགས་པའི་དཔལ་༧(1357-1419)གངས་ལྗོངས་སྐྱེ་དགུའི་བསོད་ནམས་ཀྱི་སྐལ་མཆོག་དམ་པར་བྱོན་ཏེ། ག་ལས་འཇིགས་མེད་རང་འགྲེལ་མིན་པའི་གཏན་ཚིགས་བཀོད་པའི་༨(1408)བར་རོབ་རྩིས་བྱས་ན་མི་ལོ་དྲུག་བརྒྱ་ལྷག་ཙམ་རིང་བྱོན་པའི་བོད་སྔ་མའི་མཁས་གྲུབ་རྣམས་ཀྱིས་ག་ལས་འཇིགས་མེད་རང་འགྲེལ་ཡིན་མིན་ལ་དཔྱད་བརྗོད་ཕལ་ཆེར་མཛད་མེད་པ་ཏའི་སི་ཏུ་རྣམ་རྒྱལ་གྲགས་པའི་གསུང་ལས་གསལ་པོར་ཤེས་ནུས་ཤིང་། ག་ལས་འཇིགས་མེད་རང་འགྲེལ་མིན་པར་ཆ་བཞག་ན། སྐད་གཉིས་སྨྲ་བའི་ལོ་ཙཱ་བའི་གཙུག་རྒྱན་ཅོག་རོ་ཀླུའི་རྒྱལ་མཚན་ལ་རང་གིས་གང་བསྒྱུར་བྱའི་བསྟན་བཅོས་དེའི་རྩོམ་པ་པོ་སུ་ཡིན་མིན་དཔྱོད་པའི་རྣམ་དཔྱོད་ཙམ་ཡང་མེད་ན་བསྟན་བཅོས་ཀྱི་ནང་དོན་དཔྱིས་ཕྱིན་པ་བོད་སྐད་དུ་ཇི་ལྟར་བསྒྱུར་མིན་ལ་ཡ་མཚན་སྐྱེ་གཞི་ཆགས་པ་དང་གཅིག གོང་དུ་དྲངས་པའི་ག་ལས་འཇིགས་མེད་ཀྱི་མཛད་བྱང་དེ་ག་རང་ལེགས་སྦྱར་གྱི་སྐད་དུ་ཡོད་མེད་དང་འདི་ལོ་ཙཱ་བས་གསར་བཟོ་བྱས་མིན་དང་གཉིས། ཕྱིས་ཀྱི་མཁས་པས་ག་ལས་འཇིགས་མེད་རང་འགྲེལ་མིན་པའི་སྒྲུབ་བྱེད་གཙོ་བོ་ག་ལས་འཇིགས་མེད་དུ་དྲངས་པའི་ལུང་སྟེ། བཙུན་པ་འཕགས་པ་ལྷས་༩(170-270)ཀྱང་། ཉན་པ་པོ་དང་མཉན་བྱ་ལ། ཞེས་སོགས་ཀྱི་གཞུང་ཚིག་འདི་ཅོག་རོས་བོད་སྐད་དུ་བསྒྱུར་སྐབས་འདི་སྐོར་རྟོག་དཔྱོད་མེད་པར་ཇི་ལྟར་བསྒྱུར་མིན་དང་གསུམ། གལ་ཏེ་རྟོག་དཔྱོད་ཟབ་མོ་གནང་ཚེ་ཀླུ་སྒྲུབ་ཀྱིས་འཕགས་པ་ལྷའི་གཞུང་ཚད་མར་བཟུང་ནས་རང་གི་བསྟན་བཅོས་སུ་ལུང་འདྲེན་མཛད་པ་གནས་མ་ཡིན་པའི་ཚུལ་མ་དགོངས་པ་སོགས་ནི་དཔྱད་གཞི་གཙོ་བོ་ཆགས་ཡོད།
དེ་དང་ཕྱོགས་མཚུངས་ལེགས་ལྡན་གྱི་རྗེས་འབྲང་བཙུན་པ་སྤྱན་རས་གཟིགས་བརྟུལ་ཞུགས་༡༠(-700-)ཀྱིས་ཀྱང་ཤེས་རབ་སྒྲོན་མ་རྒྱ་ཆེར་འགྲེལ་དུ། རང་གི་འགྲེལ་པ་ག་ལས་འཇིགས་མེད་ཅེས། ག་ལས་འཇིགས་མེད་རང་འགྲེལ་དུ་ཞལ་བཞེས་མཛད་འདུག་པ་དཔེར་ན། ཤེས་རབ་སྒྲོན་མ་རྒྱ་ཆེར་འགྲེལ་༡༡དེ་ཉིད་ལས། གལ་ཏེ་འདིས་མདོ་མཛད་པས་རང་གི་འགྲེལ་པ་ག་ལས་འཇིགས་མེད་དུ་ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་གྱི་མཚན་ཉིད་གང་ཁོ་ན་བསྟན་པའི་མཚན་ཉིད་དེ་ཁོ་ན་སྟོན་ན་ནི། ཞེས་སོགས་གསུངས་པ་འདི་རྒྱ་གར་མཁས་པའི་ཁྲོད་དུའང་ག་ལས་འཇིགས་མེད་རང་འགྲེལ་དུ་ཞལ་བཞེས་གནང་མཁན་ཡོད་པའི་ཁུངས་གསལ་ཤོས་ཡིན་ཅིང་། ཅོག་རོ་ཀླུའི་རྒྱལ་མཚན་གྱིས་རང་འགྲེལ་དུ་ཞལ་གྱིས་བཞེས་པའི་རྒྱུ་མཚན་ཡང་འདི་རྣམས་ལ་གཞི་བཅོལ་བར་སེམས། མ་ཟད་ག་ལས་འཇིགས་མེད་རང་འགྲེལ་མིན་ན་སྔོན་བྱོན་རྒྱ་གར་མཁས་པ་རྣམས་ཀྱིས་གཞི་གང་ལ་བརྟེན་ནས་དེ་རང་འགྲེལ་དུ་འཁྲུལ་བ་ཡིན་དཔྱོད་དགོས་ཤིང་། རྒྱ་གར་མཁས་པའི་ཁྲོད་འདི་རང་འགྲེལ་དུ་འདོད་མཁན་བྱུང་བ་མ་གཏོགས། རང་འགྲེལ་དུ་མི་འདོད་མཁན་གྱི་ཕྱོགས་མ་བྱུང་བ་འདི་ལའང་ཡ་མཚན་སྐྱེ་གཞི་ཆགས་ཡོད།
འོན་ཀྱང་དུས་ཕྱིས་བོད་ཀྱི་མཁས་པའི་གཙུག་རྒྱན་ཤར་ཙོང་ཁ་པ་བློ་བཟང་གྲགས་པའི་དཔལ་གྱིས་ལེགས་བཤད་སྙིང་པོར། ༡༡རབ་བྱེད་ཉེེར་བདུན་པའི་འགྲེལ་པ་ག་ལས་འཇིགས་མེད་ལས། བཙུན་པ་འཕགས་པ་ལྷས་ཀྱང༌། ཉན་པ་པོ་དང་མཉན་བྱ་ལ། །སྨྲ་པོ་འབྱུང་བ་ཤིན་ཏུ་དཀོན། །དེ་ཕྱིར་མདོར་ན་འཁོར་བ་ནི། །མཐའ་ཡོད་མ་ཡིན་མཐའ་མེད་མིན། །ཞེས་བཤད་དོ། །ཞེས་བཞི་བརྒྱ་པའི་ལུང་ཤེས་བྱེད་དུ་དྲངས་པས་རང་འགྲེལ་གྱི་དོན་མེད་དོ། །སངས་རྒྱས་བསྐྱངས་༡༣(230-330)དང་ལེགས་ལྡན་འབྱེད་༡༤(500-570)དང་ཟླ་བ་གྲགས་པའི་༡༥(-600)འགྲེལ་པར་ཡང་འགྲེལ་པ་དེའི་ཟུར་ཙམ་ཡང་མ་བྱུང་བས་ཀྱང་ཤེས་སོ། །ཞེས་སོགས་གསུངས་ཏེ་ག་ལས་འཇིགས་མེད་རང་འགྲེལ་མིན་པའི་ཁུངས་སྟོན་པ་ནི། དབང་རྣོན་ཆོས་ཀྱི་རྗེས་སུ་འབྲངས་པའི་ལེགས་བཤད་རྨད་དུ་བྱུང་བ་ཞིག་སྟེ། གཞན་ལས་ལྷག་པའི་ཕུལ་བྱུང་གི་རྣམ་དཔྱོད་ཀྱི་རྩལ་ཞིག་མེད་ན། འདི་ལྟ་བུའི་བརྟག་དཔྱད་གཏིང་ཟབ་གནང་མི་ནུས་པའི་ཕྱིར་རོ། །ཁོང་ནི་བོད་ཀྱི་མཁས་པའི་ཁྲོད་མངོན་གསལ་དོད་པོས་ག་ལས་འཇིགས་མེད་རང་འགྲེལ་དུ་ཞལ་གྱིས་མི་བཞེས་མཁན་གྱི་ཐོག་མ་དེ་མིན་ནམ་སྙམ། གོང་གི་ལུང་འདིའི་ཁུངས་དེ་ལྟར་ཡིན་པའང་འགྲེལ་པ་ག་ལས་འཇིགས་མེད་དེ་ཉིད་ལས། ༡༦དེས་ན་འཇིག་རྟེན་མཐའ་མེད་པར་འགྱུར་བར་ཞིག་ན། གང་གི་ཕྱིར་དེ་ལྟ་མ་ཡིན་པ་དེའི་ཕྱིར་འཇིག་རྟེན་མཐའ་མེད་ཅེས་བྱ་བ་ཡང་འཐད་དོ། །བཙུན་པ་འཕགས་པ་ལྷས་ཀྱང༌། ཉན་པ་པོ་དང་མཉན་བྱ་ལ། །སྨྲ་པོ་འབྱུང་བ་ཤིན་ཏུ་དཀོན། །དེ་ཕྱིར་མདོར་ན་འཁོར་བ་ནི། །མཐའ་ཡོད་མ་ཡིན་མཐའ་མེད་མིན། །ཞེས་བཤད་དོ། །ཞེས་གསུངས། འོན་ཀྱང་ཡ་མཚན་པ་ཞིག་ལ་རྗེ་ཙོང་ཁ་པ་སོགས་ཕྱིས་ཀྱི་མཁས་གྲུབ་ཚོས་ག་ལས་འཇིགས་མེད་རང་འགྲེལ་དུ་ཞལ་གྱིས་མི་བཞེས་ཀྱང་། རྩ་ཤེའི་འགྲེལ་པ་བརྒྱད་ཀྱི་གྲངས་འདྲེན་སྐབས་ག་ལས་འཇིགས་མེད་རང་འགྲེལ་དུ་ཞལ་གྱིས་བཞེས་མཁན་གྱི་སྔོན་བྱོན་མཁས་པའི་རྗེས་སུ་འབྲངས་ཏེ། ག་ལས་འཇིགས་མེད་འགྲེལ་པ་རྣམས་ཀྱི་ཐོག་མར་དྲངས་འདུག དངོས་གནས་བྱས་ན་ག་ལས་འཇིགས་མེད་རང་འགྲེལ་མིན་པའི་ཁུངས་སྐྱེལ་དགོས་ན། རྩ་ཤེའི་འགྲེལ་པ་བརྒྱད་ཀྱི་གྲངས་འདྲེན་གནང་སྐབས་ག་ལས་འཇིགས་མེད་འགྲེལ་པ་རྣམས་ཀྱི་ཐོག་མར་འདྲེན་པ་འདི་ཅུང་མི་མཛེས་པར་སྣང་ལ། ལར་ནས་བསྟན་བཅོས་འདི་སུ་ཞིག་གིས་བརྩམས་པ་དང་། དུས་ཇི་ཙམ་དུ་བརྩམས་སོགས་ཀྱི་སྐོར་ལ་དཔྱད་པ་ཟབ་མོ་དགོས་ཀྱང་། དེ་ལྟར་གནང་མི་འདུག་པའི་ཚུལ་ལ་དཔགས་ན་འདི་སྐོར་ཡུལ་དུས་དཔྱད་གཞིའི་རྒྱུ་ཆ་སོགས་བསྐལ་པའི་དབང་ལས་ཡིད་བརྟན་འཕེར་བའི་གཏན་ཚིགས་ཁ་གསལ་ཞིག་འགོད་རྒྱུ་ཤིན་ཏུ་ནས་དཀའ་བར་སེམས།
དེ་བཞིན་དུ་མཁས་གྲུབ་ཐམས་ཅད་མཁྱེན་པས་༡༧(1385-1438)སྟོང་ཐུན་སྐལ་བཟང་མིག་འབྱེད་དུ། ༡༨ག་ལས་འཇིགས་མེད་འཕགས་པས་མཛད་པའི་རང་འགྲེལ་ཡིན་ནོ་ཞེས་བོད་མང་པོ་སྨྲ་བ་ནི་རྣམ་པར་མ་བརྟགས་པ་སྟེ། ཞེས་པ་ནས་བཞི་བརྒྱ་པའི་ལུང་ཤེས་བྱེད་དུ་དྲངས་པའི་ཕྱིར་རོ་ཞེས་པའི་བར་དང་། འདི་ལ་ཁ་ཅིག་ན་རེ། དེ་མི་འཐད་དེ་སྤྱན་རས་གཟིགས་བརྟུལ་ཞུགས་ཀྱིས་རང་འགྲེལ་དུ་བྱས་པའི་ཕྱིར་རོ། །ཞེས་ཟེར་རོ། །རྗེ་ཐམས་ཅད་མཁྱེན་པས་འགྲེལ་བཤད་དེ་མ་གཟིགས་སོ་སྙམ་དུ་དོགས་པ་ནི་རང་ཉིད་ཤིན་ཏུ་གླེན་པ་གོ་བར་བྱེད་དོ། །དེ་ལས་དེ་ལྟར་དུ་བཤད་མོད་ཀྱི། འོན་ཀྱང་དེ་ཉིད་རང་འགྲེལ་ཡིན་ན་ནི་དྲངས་མ་ཐག་པའི་གནོད་བྱེད་དུ་མ་ཟད་ཀྱི། སངས་རྒྱས་བསྐྱངས་དང་ཟླ་བ་གྲགས་པ་དང་ལེགས་ལྡན་འབྱེད་གསུམ་ཀའི་འགྲེལ་པས་རྩ་ཤེའི་གཞུང་གི་ཆ་དུ་མ་ཞིག་སློབ་དཔོན་དང་མི་མཐུན་པའི་ལོག་པར་བཤད་པར་བྱ་དགོས་ཏེ། དཔེར་ན་འགྲེལ་པ་དེར་ནི་མཆོད་བརྗོད་ཀྱི་སྐབས་སུ་འགག་པ་མེད་དེ་སྐྱེ་བ་མེད་པའི་ཕྱིར་ཞེས་བཀོད་ནས་ཞེས་པ་ནས། འདི་ནི་འཕགས་པ་ལ་ཁ་གཡར་བའི་གཞུང་དང་འགྲེལ་པ་སོགས་སྔགས་ཀྱི་སྐོར་ལའང་ཤིན་ཏུ་མང་ཞིང་། དེ་འདྲ་འཕགས་པས་མཛད་པར་འདོད་པའི་རྒྱ་གར་བའི་འགྲེལ་བྱེད་ཀྱང་བྱུང་འདུག་པ་ལྟར་འདིའང་དེ་དག་དང་འདྲ་སྟེ། ཚིག་དོན་གང་ལའང་རྣམ་པར་མི་དཔྱོད་པར་འགྲེལ་བཤད་གང་ཡང་རུང་བ་རེའི་ཚིག་ཙམ་རེ་མཐོང་བས་ཡིད་རྟོན་པར་བྱེད་པ་ནི་དབང་པོ་ཤིན་ཏུ་རྟུལ་པོ་ལས་ཀྱང་རྟུལ་པོར་མཚོན་པ་ལས་གཞན་དུ་ཅི་ཞིག་ཡོད། ཅེས་སོགས་ལུང་རིགས་གཉིས་ལ་བརྟེན་ནས་ག་ལས་འཇིགས་མེད་རང་འགྲེལ་མིན་པ་རྒྱས་པར་བསྒྲུབས། ཡང་ཏཱའི་སི་ཏུ་རྣམ་རྒྱལ་གྲགས་པས། དབུ་མ་རྩ་བའི་འགྲེལ་པ་ག་ལས་འཇིགས་མེད་རང་འགྲེལ་ཡིན་པ་སྔོན་ནས་རྩོད་པ་མེད་པ་ཡིན་པ་ལ། དིང་སང་རང་འགྲེལ་མ་ཡིན་པར་འདོད་པ་མང་བ་ཞིག་བྱུང་བ། རང་འགྲེལ་མ་ཡིན་ན་འགྲེལ་པ་འདིའི་མཛད་པ་པོ་སུ་ཡིན་དང་། རང་འགྲེལ་མ་ཡིན་པ་ལ་སྒྲུབ་བྱེད་ལྟར་སྣང་མིན་པ་བཀོད་པར་རིགས་སོ་ཞེས་དྲིས་པའི་ལན་དུ། རྒྱལ་དབང་སྐུ་ཕྲེང་དང་པོ་རྗེ་དགེ་འདུན་གྲུབ་༡༩(1391-1474)ཀྱིས། ༢༠རང་འགྲེལ་ཡིན་པར་སྔོན་ནས་རྩོད་པ་མེད་པར་གྲུབ་ན། འདི་རང་འགྲེལ་ཡིན་པར་རྩ་ཤེའི་དགོངས་པ་འགྲེལ་བའི་སྐྱེས་བུ་ཆེན་པོ། ཨཱརྱ་དེ་བ། སངས་རྒྱས་བསྐྱངས། ལེགས་ལྡན་འབྱེད། ཟླ་གྲགས། ཞི་བ་འཚོ། ཡེ་ཤེས་སྙིང་པོ་༢༡(700-760)གང་གིས་འདི་རང་འགྲེལ་ཡིན་པར་བཤད་སྨྲ་དགོས་སོ། །འདི་རང་འགྲེལ་མ་ཡིན་ཏེ། རང་འགྲེལ་ཡིན་ན། རྩ་ཤེའི་ཚིག་དོན་གྱི་འགྲེལ་མཛད་ཚད་ལྡན་རྣམས་ཀྱིས་འདི་ཁུངས་སུ་འདྲེན་རིགས་པ་གང་ཞིག འགྲེལ་མཛད་རྣམས་ཀྱིས་འདི་ཁུངས་སུ་མ་དྲངས་པ་ཙམ་དུ་མ་ཟད། རབ་བྱེད་དང་པོའི་གཞུང་འདི་རྣམས་ལ་ག་ལས་འཇིགས་མེད་དང་འགྲེལ་པ་གཞན་རྣམས་འཆད་ཚུལ་དང་འཆད་པའི་གོ་རིམ་ཀྱང་ཤིན་ཏུ་མི་མཐུན་པའི་ཕྱིར། གཞན་ཡང་འདི་རང་འགྲེལ་མ་ཡིན་ཏེ། འགྲེལ་པ་བུདྡྷ་པཱ་ལི་ཏ་ནི་སངས་རྒྱས་བསྐྱངས་ཀྱིས་མཛད་པར། ལེགས་ལྡན་དང་ཟླ་གྲགས་གཉིས་ཀས་མཐུན་པར་བཞེད་ལ། རབ་བྱེད་ཐ་མ་བཞིའིི་འགྲེལ་པ་ག་ལས་འཇིགས་མེད་ལས། བམ་གྲངས་མིང་མི་མཐུན་པ་ཙམ་ལས་བུངྡྷ་པཱ་ལི་ཏའི་རབ་བྱེད་ཐ་མ་བཞིའི་འགྲེལ་པའི་ཚིག་རིགས་ཇི་ལྟ་བ་བཞིན་བྲིས་པ་མ་གཏོགས་ནུས་པ་ལྷག་པོ་ཏིལ་ཙམ་ཡང་མི་འདུག་པའི་ཕྱིར་རོ་ཞེས་དང་། སྤྱན་རས་གཟིགས་ཀྱི་བརྟུལ་ཞུགས་ལས་དེ་སྐད་བཤད་མོད། འདི་ནི་མི་ཤེས་པ་ཞིག་གིས་འགྲེལ་པ་དེར་བཅུག་པར་སྣང་ངོ༌། །ཞེས་སོགས་ལུང་རིགས་གཉིས་ཀྱི་སྒོ་ནས་ག་ལས་འཇིགས་མེད་རང་འགྲེལ་མིན་པར་རྒྱས་པར་བསྒྲུབས། དེ་ལྟར་བསྒྲུན་དུ་མེད་པའི་མཁས་པའི་དཔྱད་པ་རྨད་དུ་བྱུང་བ་མཛད་ནས་རང་འགྲེལ་མིན་པའི་ཞལ་བཞེས་ཐག་ཆོད་པོ་ཞིག་མཛད་འདུག དོན་དངོས་རྩ་ཤེའི་འགྲེལ་ཆེན་བརྒྱད་ཀྱི་གྲངས་འདྲེན་གནང་སྐབས་ག་ལས་འཇིགས་མེད་འགྲེལ་པ་ཀུན་གྱི་ཐོག་མར་འདྲེན་པ་དང་། ཡང་རབ་བྱེད་ཐ་མ་བཞིའི་འགྲེལ་པ་བུདྡྷ་པཱ་ལི་ཏ་ལས་བཤུས་པར་ངོས་འཛིན་པ་གཉིས་ཅུང་མི་བདེ་ལ། གལ་ཏེ་བུདྡྷ་པཱ་ལི་ཏ་ལས་བཤུས་པ་ཡིན་ན། བུདྡྷ་པཱ་ལི་ཏའི་རྗེས་སུ་བརྩམས་པ་ཡིན་དགོས་ལ། དེ་ལྟར་ན་འགྲེལ་པ་བརྒྱད་ཀྱི་ཐོག་མར་འདྲེན་མི་རུང་ལ། བུདྡྷ་པ་ལི་ཏའི་རྗེས་སུ་བརྩམས་པར་ཆ་བཞག་ཀྱང་མ་མཐར་ཡང་སུས་བརྩམས་མིན་དང་། དུས་རབས་གང་དུ་བརྩམས་སོགས་ཀྱི་ཁ་ཕྱོགས་ཙམ་ཞིག་ངོས་འཛིན་མ་ཐུབ་ན་ཁུངས་སྐྱེལ་དཀའ་བར་སེམས། མ་ཟད་ཕྱོགས་སྔ་མ་འདིས་བུདྡྷ་པཱ་ལི་ཏའི་རབ་བྱེད་ཐ་མ་བཞིའི་འགྲེལ་པ་རྣམས་ག་ལས་འཇིགས་མེད་ལས་བཤུས་པ་རེད་ཅེས་བརྗོད་ཚེ་ཇི་ལྟར་འགྱུར་གྲང་། དུས་མཚུངས་སུ་ག་ལས་འཇིགས་མེད་དུ། ཉན་པ་པོ་དང་མཉན་བྱ་ལ། །ཞེས་སོགས་འདུག་མོད་ཀྱང་། དེ་ནི་མི་ཤེས་པ་ཞིག་གིས་འགྲེལ་པ་དེར་བཅུག་པར་སྣང་ངོ༌། །ཞེས་བཤད་ན་ལན་ཇི་ལྟར་འདེབས།
གཅིག་མཚུངས་སུ་དཔལ་ལྡན་ས་སྐྱ་བའི་བསྟན་འཛིན་གྱི་གཙོ་བོ་གོ་བོ་རབ་འབྱམས་པ་བསོད་ནམས་སེང་གེས་༢༢(4219-1489)དབུ་མ་ངེས་དོན་རབ་གསལ་དུ། ༢༣ག་ལས་འཇིགས་མེད་རང་འགྲེལ་དུ་རྒྱ་གར་བ་ཁ་ཅིག་དང༌། བོད་སྔ་རབས་རྣམས་ལ་གྲགས་ལ། ཕྱི་མ་དག་རབ་བྱེད་ཉེར་བདུན་པའི་འགྲེལ་པ་ལས། བཙུན་པ་འཕགས་པ་ལྷས་ཀྱང་། ཉན་པ་པོ་དང་མཉན་བྱ་ལ། །སྨྲ་པོ་འབྱུང་བ་ཤིན་ཏུ་དཀོན། །དེ་ཕྱིར་མདོར་ན་འཁོར་བ་ནི། །མཐའ་ཡོད་མ་ཡིན་མཐའ་མེད་མིན། །ཞེས་བཤད་དོ། །ཞེས་བཞི་བརྒྱ་པའི་ལུང་ཤེས་བྱེད་དུ་དྲངས་པས་རང་འགྲེལ་གྱི་དོན་མེད་དོ། །སངས་རྒྱས་བསྐྱངས་དང་། ལེགས་ལྡན་འབྱེད་དང་། ཟླ་བ་གྲགས་པའི་འགྲེལ་པར། འགྲེལ་པ་དེའི་ཟུར་ཙམ་ཡང་མ་བྱུང་བས་ཀྱང་ཤེས་སོ། །ཞེས་གསུངས་པ་ནི་མད་པར་སྣང་སྟེ། དེ་རང་འགྲེལ་ཡིན་ན་འགྲེལ་བྱེད་གཞན་རྣམས་ཀྱིས་འགྲེལ་པ་བྱེད་མི་རིགས་པའམ། ཡང་ན་འགྲེལ་བཤད་མཛད་པར་རིགས་པའི་ཕྱིར་དང་། རྟེན་འབྲེལ་བཤད་པའི་སྐབས་སུ་འགྲེལ་པ་གཞན་རྣམས་དང་མི་མཐུན་པར་སྣང་བས། འགྲེལ་པ་གཞན་རྣམས་ཀླུ་སྒྲུབ་ཉིད་ལ་རྒོལ་བར་ཐལ་བའི་ཕྱིར་རོ། །ཞེས་པ་ནས། ཀླུ་སྒྲུབ་མྱ་ངན་ལས་འདས་པའི་རྗེས་སུ་དཔལ་ལྡན་ཆོས་སྐྱོང་༢༤(530-561)གིས་ཆེད་དུ་མཛད་པའི་བཞི་བརྒྱ་པའི་ལུང་དྲངས་པས་རང་འགྲེལ་གྱི་དོན་མེད་དོ། །ཞེས་སོགས་རྒྱས་པར་བསྒྲུབས་ཏེ་རྗེ་ཙོང་ཁ་པ་ལྟར་རང་འགྲེལ་དུ་ཞལ་གྱིས་མི་བཞེས་པའི་ཕྱོགས་སོ། །
ད་དུང་འཇམ་པའི་དབྱངས་སྒོམ་སྡེ་ནམ་མཁའ་རྒྱལ་མཚན་༢༥(1532-1592)གྱིས་མཛད་པའི་ཐལ་བཟློག་གི་དཀའ་གནད་གཏན་ལ་འབེབས་པའི་༢༦ནང་། ཁོ་ན་རེ། མགོན་པོ་ཀླུ་སྒྲུབ་ཀྱི་གཞན་ཕྱོགས་འགོག་པའི་རྩ་བའི་གཞུང་རེ་རེས་ཀྱང་བརྗོད་བྱ་མང་པོ་དོན་གྱིས་བསྟན་པ་ཡིན་ཀྱང་། དེ་ལྟར་གཞུང་རྣམས་ནི་སློབ་དཔོན་ཀླུ་སྒྲུབ་ཀྱི་རྩ་བའི་གཞུང་ཡིན་ལ། སློབ་དཔོན་སངས་རྒྱས་བསྐྱངས་ཀྱི་བདག་སྐྱེ་འགོག་པའི་ངག་རྣམས་ནི་དེ་དག་དང་མི་འདྲ་སྟེ། སངས་རྒྱས་བསྐྱངས་ནི་སློབ་དཔོན་ཀླུ་སྒྲུབ་ཀྱི་རྩ་གཞུང་དེ་རྣམས་ཀྱི་འགྲེལ་པ་མཛད་པ་པོ་ཡིན་པ་གང་ཞིག གཞན་ཕྱོགས་འགོག་པའི་དཔེ་རྟགས་ལ་སོགས་པའི་རྣམ་གཞག་རྒྱས་པར་བརྗོད་དགོས་པ་དེ་ནི་འགྲེལ་པ་མཛད་པ་པོ་རྣམས་ཀྱི་ལུགས་ཡིན་པའི་ཕྱིར། ཞེས་ཟེར། དེ་ལ་ཡང་ངེས་པ་མེད་དེ། སློབ་དཔོན་ཀླུ་སྒྲུབ་ཀྱིས་ཀྱང་རང་གི་རྩ་བའི་གཞུང་རྩོད་པ་བཟློག་པའི་འགྲེལ་པ་མཛད་པ་ན། སྦྱོར་བའི་ངག་རྒྱས་པར་མ་གསུངས་པའི་ཕྱིར། འདིས་ནི་རྒྱ་བོད་མང་པོས་ག་ལས་འཇིགས་མེད་རང་འགྲེལ་ཡིན་ཟེར་བ་ཡང་ཁེགས་པ་ཡིན་ཏེ། དེ་རང་འགྲེལ་ཡིན་ན་འདིར་ཟུར་ཙམ་ཞིག་འབྱུང་དགོས་པ་ལས་མ་བྱུང་བའི་ཕྱིར་རོ། །ཞེས་སོགས་གསུངས།
ག་ལས་འཇིགས་མེད་རང་འགྲེལ་དུ་ཞལ་གྱིས་མི་བཞེས་མཁན་ཕྱི་ནང་མི་རིགས་ཀྱི་དེང་དུས་མཁས་པའི་ཁྲོད་དུ། སྤྱི་ལོའི་དུས་རབས་གསུམ་པའི་ནང་ག་ལས་འཇིགས་མེད་ཅེས་པའི་རྒྱ་གར་ནང་པའི་སློབ་དཔོན་ཞིག་བྱོན་ནས་དབུ་མ་རྩ་བའི་འགྲེལ་པ་ག་ལས་འཇིགས་མེད་དེས་བྱས་པར་འདོད་མཁན་ཡང་བྱུང་བ་དཔེར་ན། ཁང་དཀར་ཚུལ་ཁྲིམས་སྐལ་བཟང་གིས་རྒྱ་གར་ཆོས་འབྱུང་དུ། ༢༧ད་ནི་གོང་གསལ་ཁག་གི་གྲུབ་དོན་སྙིང་པོ་ནི། སློབ་དཔོན་ཀླུ་སྒྲུབ་(c.150-250)དང་། འཕགས་པ་ལྷ་(c.170-270)དང་། དགྲ་ཅན་འཛིན་བཟང་པོ་(c.200-300)དང་། འཕགས་པ་ཐོགས་མེད་(c.395-470)དང་། དབྱིག་གཉེན་(c.400-480)དང་། ཕྱོགས་གླང་(c.480-540)བཅས་ཀྱི་དུས་རབས་ནི་མཁས་པ་གོང་མ་དག་གིས་གཏན་འབེབས་མཛད་པ་ལྟར་དོན་ལ་གནས་པར་སེམས་ཀྱང་། སློབ་དཔོན་སངས་རྒྱས་བསྐྱངས་ཀྱི་དུས་རབས་ཅུང་ཟད་ཕྱིས་འགྱངས་སུ་གྱུར་པའི་ཞན་ཆ་ཡོད་པར་སེམས་ཏེ། ཁོ་བོ་ནི་སངས་རྒྱས་བསྐྱངས་(c.230-330)དང་ག་ལས་འཇིགས་མེད་མཁན་པོ་(c.260-360)གཉིས་གུག་ཤད་ནང་དོན་ལྟར་ཚོད་དཔག་བྱས་པ་ཡིན་ཅིང་། འོན་ཀྱང་དཔྱད་པ་རྫོགས་པའི་གྲུབ་དོན་རྙེད་པ་ཞིག་མིན་པས་ད་དུང་མཁས་པ་རྣམ་པས་དཔྱད་པ་མཛོད་ཅིག ཅེས་དཔྱད་གཞིའི་ཡུལ་དུ་བཞག་གོ །
ག་ལས་འཇིགས་མེད་དུ་རྩ་ཤེའི་གཞུང་ཚིག་དང་བཞི་བརྒྱ་པའི་ལུང་ཕུད་དེ་མིན་གྱི་ལུང་ཕལ་མོ་ཆེ་མདོ་ལུང་དུ་གྲགས་པས། འདི་རང་འགྲེལ་ཡིན་པར་འདོད་པ་ལ་གློ་བ་དགའ་ཡང་། རང་ཉིད་ཀྱི་བསམ་ཚུལ་ངོ་མ་ནི། རྩ་ཤེའི་འགྲེལ་བྱེད་ཀྱི་གཙོ་བོ་སློབ་དཔོན་སངས་རྒྱས་བསྐྱངས་དང་ལེགས་ལྡན་འབྱེད་ཀྱི་འགྲེལ་པར་ག་ལས་འཇིགས་མེད་ཀྱི་ཟུར་ཙམ་ཡང་མ་བྱུང་བ་མ་ཟད། ལྷག་དོན་སློབ་དཔོན་ཟླ་བ་གྲགས་པས་རྩ་ཤེའི་འགྲེལ་པ་ཚིག་གསལ་གྱི་མཛད་བྱང་དུ། ༢༨མདོ་སྡེ་ཀུན་ལས་བཏུས་དང་གཏམ་བྱ་རིན་ཆེན་འཕྲེང་དང་ཡང་དག་བསྟོད་པ་དང་། འབད་པས་ཤིན་ཏུ་ཡུན་རིང་འཕགས་པའི་བསྟན་བཅོས་ལས་བསྟན་ཚིག་ལེར་བྱས་དེ་དང་། རིགས་པ་དྲུག་ཅུ་ཞེས་བྱ་རྣམ་པར་འཐག་བཅས་སྟོང་ཉིད་བདུན་ཅུ་པ་དང་། གང་ཡང་བརྩོད་པ་རྣམ་པར་བཟློག་པ་བཀོད་པ་དེ་དག་ཀྱང་ནི་མཐོང་གྱུར་ཅིང་། བརྒྱ་པ་ལ་སོགས་དེ་དག་དང་ནི་དེ་བཞིན་མདོ་སྡེ་ཟབ་མོ་རྣམ་མང་དང་། སངས་རྒྱས་བསྐྱངས་ཀྱིས་མཛད་པའི་འགྲེལ་པ་མཐོང་ནས་ལེགས་ལྡན་འབྱེད་ཀྱི་ལེགས་བཤད་གང་། གཅིག་ནས་གཅིག་ཏུ་བརྒྱུད་ལས་འོངས་དང་བདག་གིས་རྣམ་པར་ཕྱེ་ལས་རྙེད་པ་གང་། དེ་དག་བསྡམས་ཏེ་བློ་ཆེན་ལྡན་རྣམས་མགུ་བར་བྱ་ཕྱིར་ཡང་དག་བསྟན་པ་ཡིན། ཞེས་འགྲེལ་པ་ཚིག་གསལ་རྩོམ་སྐབས་གཞི་བཅོལ་སའི་བསྟན་བཅོས་གལ་ཆེ་ཚང་མའི་མཚན་དང་བརྒྱུད་པ་སོགས་དྲངས་པའི་ནང་ག་ལས་འཇིགས་མེད་ཀྱི་མིང་ཙམ་ཡང་མེད་པ་འདིས་ག་ལས་འཇིགས་མེད་རང་འགྲེལ་ཡིན་མིན་དཔྱོད་པ་ལ་གནད་འགག་ཆེ་ཤོས་དང་ཁུངས་བཙན་ཤོས་ཀྱི་གནས་བབ་བཟུང་ཡོད། གོང་གི་རྒྱུ་མཚན་འདི་དག་ལ་གཞིགས་ན་སློབ་དཔོན་ཟླ་བ་གྲགས་པའི་དུས་རབས་ཀྱི་ཕྱི་མ་སྤྱན་རས་གཟིགས་བརྟུལ་ཞུགས་ཀྱི་དུས་རབས་ཏེ། དུས་རབས་བརྒྱད་པའི་ནང་གཞན་ཞིག་གིས་བརྩམས་ཏེ་འཕྲིན་ལས་རྒྱས་པའི་ཕྱིར་སློབ་དཔོན་ཀླུ་སྒྲུབ་ཀྱི་མཚན་གཡར་བ་མིན་ནམ་སྙམ། རྒྱུ་མཚན་ནི། ལྡོག་ཕྱོགས་ནས་བསམ་བློ་བཏང་ཚེ། སྤྱན་རས་གཟིགས་བརྟུལ་ཞུགས་ཀྱིས་ཤེས་རབ་སྒྲོན་མ་རྒྱ་ཆེར་འགྲེལ་དུ་ག་ལས་འཇིགས་མེད་རང་འགྲེལ་དུ་བཤད་པ་དང་། རྩ་ཤེ་ལ་འགྲེལ་པ་བརྒྱད་ཡོད་ཅེས་འགྲེལ་པ་བརྒྱད་དྲངས་ཏེ། དེ་རྣམས་ཀྱི་ཐོག་མར་ག་ལས་འཇིགས་མེད་དྲངས་པ་སོགས་འདི་ཀུན་གྱི་ཐོག་མའི་བྱེད་པོ་དེ་སྤྱན་རས་གཟིགས་བརྟུལ་ཞུགས་ཉིད་ཡིན་བཟོ་ཆེ་བས། ག་ལས་འཇིགས་མེད་འདི་སྤྱན་རས་གཟིགས་བརྟུལ་ཞུགས་ཀྱི་དུས་རབས་སུ་གཞན་ཞིག་གིས་བརྩམས་ཏེ་སློབ་དཔོན་ཀླུ་སྒྲུབ་ཀྱི་མཚན་གཡར་བ་ལ་དོགས་པ་ཡོད་ཅིང་། དེའི་ནང་ནས་ཀྱང་སྤྱན་རས་གཟིགས་བརྟུལ་ཞུགས་རང་ཉིད་ཀྱིས་བྱས་པ་ལ་དོགས་པ་ཆེ་ཤོས་ཆགས་ཡོད། ག་ལས་འཇིགས་མེད་རྩོམ་མཁན་གྱིས་འཕྱུགས་ས་གཙོ་བོ་དང་བསམ་བློ་མ་འཁོར་སའི་གནད་འགག་གཙོ་བོ་ནི། རབ་བྱེད་ཉེར་བདུན་པའི་འགྲེལ་པའི་ཐད་དུ་འཕགས་པ་ལྷའི་ལུང་དྲངས་པ་དང་། མཛད་བྱང་དུ་ཀླུ་སྒྲུབ་ཀྱི་མཚན་གཡར་བ་གཉིས་འཚམ་པོ་ཡོད་མིན་ལ་རྟོག་ཞིབ་ཟབ་མོ་མ་བྱུང་བའི་རྐྱེན་གྱིས་ཛོར་རྟགས་འདི་གློད་པར་སེམས། དེ་ལྟར་ཕྱོགས་ཡོངས་ནས་དཔྱད་མཐའི་གྲུབ་དོན་ནི། ག་ལས་འཇིགས་མེད་འདི་དུས་རབས་བརྒྱད་པའི་ནང་ལེགས་ལྡན་གྱི་རྗེས་འབྲང་སློབ་དཔོན་སྤྱན་རས་གཟིགས་བརྟུལ་ཞུགས་ཀྱིས་བྱས་པར་ཆ་བཞག་ཚེ་དོན་དངོས་དང་ཐག་ཉེ་ཤོས་ཡིན་ཀྱང་། དཔྱད་པ་རྫོགས་པའི་གྲུབ་དོན་ད་དུང་ཡང་མ་རྙེད་པར་བརྟེན། རྣམ་དཔྱོད་འགྲན་ཟླ་བྲལ་བའི་མཁས་དབང་རྣམ་པས་དཔྱད་པ་མུ་མཐུད་མཛད་པར་ཞུ། གང་ལྟར་གོང་དུ་ཞུས་པ་རྣམས་རང་ཉིད་ཀྱི་བསམ་བློའི་འཆར་སྒོ་ཙམ་ལས་ཡིད་བརྟན་འཕེར་བའི་ངེས་ཚིགས་ཞུ་རྒྱུ་མེད་ལགས་ན། མཁས་དབང་རྣམ་པས་དཔྱད་གཞིའི་ཡུལ་དུ་འཇོག་རོགས་ཞུ་རྒྱུ་དང་། དཔྱད་གཞིའི་རྐྱེན་དུ་ཐུགས་ཕན་ཅུང་ཟད་གསོ་ཐུབ་པའི་རེ་བ་ཞུ་རྒྱུ་བཅས། སེར་བྱེས་དགེ་བཤེས་ལྷུན་གྲུབ་ཆོས་ལྡན་གྱིས་ཕྱི་ལོ་༢༠༡༣ ཟླ་༡ ཚེས་༡༥ ཉིན་སྤེལ། །
དཔྱད་གཞིའི་ཡིག་ཆ།
༡ ཀླུ་སྒྲུབ་ཀྱི་འཁྲུངས་འདས། ཕྱི་ལོ་༡༥༠-༢༥༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༣ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༢རྩ་ཤེའི་འགྲེལ་པ་བརྒྱད་ཀྱི་གྲངས་འདྲེན། རྗེ་ཙོང་ཁ་པའི་གསུང་འབུམ་དེབ། ཕ། ཤོག་གྲངས། ༤༡༩ མཚོ་སྔོན་མི་རིགས་དཔེ་སྐྲུན་ཁང་། ཕྱི་ལོ་༡༩༨༧ ཟླ་༡༠ དཔར།
༣ཁྲི་སྲོང་ལྡེ་བཙན་གྱི་འཁྲུངས་འདས། ཕྱི་ལོ་༧༤༢-༧༩༧ ཆ་རིས་སྐལ་བཟང་ཐོགས་མེད་ཀྱི་བོད་བཙན་པོའི་ལོ་རྒྱུས་དང་འབྲེལ་བའི་མཐའ་དཔྱོད་གཅེས་བསྡུས། ཤོག་གྲངས། ༩༢-༩༣ མི་རིགས་དཔེ་སྐྲུན་ཁང་། ཕྱི་ལོ་༢༠༡༠ ཟླ་༤ དཔར།
ཆབ་སྤེལ་ཚེ་བརྟན་ཕུན་ཚོགས་ཀྱིས་མཛད་པའི་བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ། སྟོད་ཆ། ཤོག་གྲངས། ༢༧༧ བོད་ལྗོངས་དཔེ་རྙིང་དཔེ་སྐྲུན་ཁང༌། ཕྱི་ལོ་༢༠༠༦ ལོར་དཔར།
༤མཁན་ཆེན་ཞི་བ་འཚོའི་འཁྲུངས། ཕྱི་ལོ་༧༢༥-༧༩༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༨༠གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༥བསམ་ཡས་གཙུག་ལག་ཁང་ཕྱག་བཏབ་ལོ་དང་གྲུབ་ལོ། ཕྱི་ལོ་༧༦༢-༧༦༦ རྒྱལ་མོ་འབྲུག་པའི་བོད་ཀྱི་ལོ་རྒྱུས་གླེང་བའི་གཏམ། ཤོག་གྲངས། ༡༡༩ མི་རིགས་དཔེ་སྐྲུན་ཁང་། ཕྱི་ལོ་༢༠༠༦ ཟླ་༡ དཔར།
༦ག་ལས་འཇིགས་མེད་ཀྱི་མཛད་བྱང་། བསྟན་འགྱུར་དཔེ་བསྡུར་མ། དེབ་ཨང་། ༥༧ དབུ་མ། ཙ། ཤོག་གྲངས། ༢༥༥ བོད་ཀྱི་ཤེས་རིག་ཞིབ་འཇུག་ལྟེ་གནས་ཀྱི་བཀའ་བསྟན་དཔེ་བསྡུར་ཁང་། བོད་ཀྱི་ཤེས་རིག་དཔེ་སྐྲུན་ཁང་། ཕྱི་ལོ་༢༠༠༦ ལོར་དཔར།
༧རྗེ་ཙོང་ཁ་པའི་འཁྲུངས་འདས། ཕྱི་ལོ་༡༣༥༧-༡༤༡༩ བོད་རྒྱ་ཚིག་མཛོད་ཆེན་མོ། སྨད་ཆ། ཤོག་གྲངས། ༢༡༨༨ མི་རིགས་དཔེ་སྐྲུན་ཁང་། ཕྱི་ལོ་༡༩༩༦ ཟླ་༥ དཔར།
༨དྲང་ངེས་ལེགས་བཤད་སྙིང་པོ་བརྩམས་ལོ། ཕྱི་ལོ་༡༤༠༧ བོད་རྒྱ་ཚིག་མཛོད་ཆེན་མོ། སྨད་ཆ། ཤོག་གྲངས། ༣༢༤༤ མི་རིགས་དཔེ་སྐྲུན་ཁང་། ཕྱི་ལོ་༡༩༩༦ ཟླ་༥ དཔར།
༩འཕགས་པ་ལྷའི་འཁྲུངས་འདས། ཕྱི་ལོ་༡༧༠-༢༧༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༥ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༡༠སྤྱན་རས་གཟིགས་བརྟུལ་ཞུགས་ཀྱི་འཁྲུངས་འདས། ཕྱི་ལོ་༧༠༠- ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༧༧ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༡༡ཤེས་རབ་སྒྲོན་མ་རྒྱ་ཆེར་འགྲེལ། བསྟན་འགྱུར་དཔེ་་བསྡུར་མ། དེབ་ཨང་། ༥༨ དབུ་མ། ཝ། ཤོག་གྲངས། ༨༦༨ བོད་ཀྱི་ཤེས་རིག་ཞིབ་འཇུག་ལྟེ་གནས་ཀྱི་བཀའ་བསྟན་དཔེ་བསྡུར་ཁང་། བོད་ཀྱི་ཤེས་རིག་དཔེ་སྐྲུན་ཁང་། ཕྱི་ལོ་༢༠༠༦ ལོར་དཔར།
༡༢རྗེ་ཙོང་ཁ་པའི་གསུང་འབུམ་དེབ། ཕ། ཤོག་གྲངས། ༤༢༠ མཚོ་སྔོན་མི་རིགས་དཔེ་སྐྲུན་ཁང་། ཕྱི་ལོ་༡༩༨༧ ཟླ་༡༠ དཔར།
༡༣སངས་རྒྱས་བསྐྱངས་ཀྱི་འཁྲུངས་འདས། ཕྱི་ལོ་༢༣༠-༣༣༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༦༨ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༡༤ལེགས་ལྡན་འབྱེད་ཀྱི་འཁྲུངས་འདས། ཕྱི་ལོ་༥༠༠-༥༧༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༦༨ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༡༥ཟླ་བ་གྲགས་པའི་འཁྲུངས་འདས། ཕྱི་ལོ་༦༠༠-༦༥༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༦༨ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར
༡༦བསྟན་འགྱུར་དཔེ་བསྡུར་མ། དེབ་ཨང་། ༥༧ དབུ་མ། ཙ། ཤོག་གྲངས། ༢༥༣ བོད་ཀྱི་ཤེས་རིག་ཞིབ་འཇུག་ལྟེ་གནས་ཀྱི་བཀའ་བསྟན་དཔེ་བསྡུར་ཁང་། བོད་ཀྱི་ཤེས་རིག་དཔེ་སྐྲུན་ཁང་། ཕྱི་ལོ་༢༠༠༦ ལོར་དཔར།
༡༧མཁས་གྲུབ་རྗེའི་འཁྲུངས་འདས། ཕྱི་ལོ་༡༣༨༥-༡༤༣༨ དུང་དཀར་ཚིག་མཛོད་ཆེན་མོ། སྟོད་ཆ། ཤོག་གྲངས། ༤༣༤ ༤༣༥ བོད་རིག་པ་དཔེ་སྐྲུན་ཁང༌། ཕྱི་ལོ༢༠༠༢ ལོར་དཔར།
༡༨སྟོང་ཐུན་སྐལ་བཟང་མིག་འབྱེད། ཤོག་གྲངས། ༡༤༡ དགའ་བྱང་དཔེ་མཛོད། པོད་ཕྲེང་།༦ ཕྱི་ལོ་༢༠༠༦ ཐའི་ཝན་དཔར་མ།
༡༩རྒྱལ་དབང་དགེ་འདུན་གྲུབ་ཀྱི་འཁྲུངས་འདས། ཕྱི་ལོ་༡༣༩༡-༡༤༧༤ དུང་དཀར་ཚིག་མཛོད་ཆེན་མོ། སྟོད་ཆ། ཤོག་གྲངས། ༦༧༠ ༦༧༡ བོད་རིག་པ་དཔེ་སྐྲུན་ཁང༌། ཕྱི་ལོ༢༠༠༢ ལོར་དཔར།
༢༠སི་ཏུ་རྣམ་རྒྱལ་གྲགས་པའི་དྲི་ལན། རྗེ་དགེ་འདུན་གྲུབ་ཀྱི་གསུང་འབུམ་དེབ་དགུ་པ། ཤོག་གྲངས། ༣༧༥ སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་། ཕྱི་ལོ་༢༠༡༡ ཟླ་༦ དཔར།
༢༡ཡེ་ཤེས་སྙིང་པོའི་འཁྲུངས་འདས། ཕྱི་ལོ་༧༠༠-༧༦༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༣༩༣ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༢༢ཀུན་མཁྱེན་གོ་རམས་པའི་འཁྲུངས་འདས། ཕྱི་ལོ་༡༤༢༩-༡༤༨༩ དུང་དཀར་ཚིག་མཛོད་ཆེན་མོ། སྟོད་ཆ། ཤོག་གྲངས། ༥༢༥-༥༢༦ བོད་རིག་པ་དཔེ་སྐྲུན་ཁང༌། ཕྱི་ལོ༢༠༠༢ ལོར་དཔར།
༢༣དཔལ་ལྡན་ས་སྐྱའི་གསུང་རབ་གྲགས་ཆེན་བཅོ་བརྒྱད། པོད་བཅུ་བཞི་པ། ཤོག་གྲངས། ༡༢ བོད་རིག་པ་དཔེ་སྐྲུན་ཁང་། ཕྱི་ལོ་༢༠༡༡ ཟླ་༥ དཔར།
༢༤ སེམས་ཙམ་པའི་སློབ་དཔོན་དཔལ་ལྡན་ཆོས་སྐྱོང་གི་འཁྲུངས་འདས། ཕྱི་ལོ་༥༣༠-༥༦༡ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༡༩༣ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༢༥སྒོམ་སྡེ་ནམ་མཁའ་རྒྱལ་མཚན་གྱི་འཁྲུངས་འདས། ཕྱི་ལོ་༡༥༣༢-༡༥༩༢བོད་རྒྱ་ཚིག་མཛོད་ཆེན་མོ། སྨད་ཆ། ཤོག་གྲངས། ༣༢༥༦དང་༣༢༦༡ མི་རིགས་དཔེ་སྐྲུན་ཁང་། ཕྱི་ལོ་༡༩༩༦ ཟླ་༥ དཔར།
༢༦སྒོམ་སྡེ་ནམ་མཁའ་རྒྱལ་མཚན་གྱི་ཐལ་བཟློག་གི་དཀའ་གནད་གཏན་འབེབས། ཤོག་གྲངས་༧༤ སེར་བྱེས་དཔེ་མཛོད་ཁང་གིསཕྱི་ལོ་༢༠༠༩ ལོར་དཔར།
༢༧ ག་ལས་འཇིགས་མེད་མཁན་པོ། ཕྱི་ལོ་༢༦༠-༣༦༠ ཁང་དཀར་ཚུལ་ཁྲིམས་སྐལ་བཟང་གི་རྒྱ་གར་ནང་པའི་ལྟ་གྲུབ་ཆོས་འབྱུང་དེབ་སྔོན་གསར་མ། སྨད་ཆ། ཤོག་གྲངས།༩༢ གངས་ལྗོངས་ནང་རིག་མཐུན་ཚོགས་ཀྱིས་ཕྱི་ལོ་༢༠༠༧ ཟླ་༨ དཔར།
༢༨༡༦བསྟན་འགྱུར་དཔེ་བསྡུར་མ། དེབ་ཨང་། ༦༠ དབུ་མ། འ། ཤོག་གྲངས། ༤༨༡-༤༨༢ བོད་ཀྱི་ཤེས་རིག་ཞིབ་འཇུག་ལྟེ་གནས་ཀྱི་བཀའ་བསྟན་དཔེ་བསྡུར་ཁང་། བོད་ཀྱི་ཤེས་རིག་དཔེ་སྐྲུན་ཁང་། ཕྱི་ལོ་༢༠༠༦ ལོར་དཔར།


text:
༢༠༡༢ གསར་མཛོད།
སྤྱི་ཚོགས་ཀྱི་དྲག་ཆར།
- Created on 17 December 2012
༄༅། །ཕྱི་ཟླ་ ༡༢ ཚེས་ ༡༤ ཉིན་ཨ་རི་དང་རྒྱ་ནག་ནང་བྱུང་བའི་དོན་རྐྱེན་དེས་འཛམ་གླིང་ཡུལ་གྲུ་ཁག་གི་ཕ་མར་ཚོར་དངངས་འཚབ་ཆེན་པོ་བྱུང་ཡོད་ཤག ཐོག་མར་ང་ལ་སློབ་ཆུང་ནང་མེ་མདའ་ཕོགས་ཏེ་རྐྱེན་འདས་སུ་ཕྱིན་པའི་ཕྲུ་གུ་ཉི་ཤུ་དང་དར་མ་བརྒྱད་ཀྱི་ཆེད་བསྔོ་སྨོན་བྱེད་དགོས་སྐུལ་མ་བྱུང་ཞིང་། དེ་རྗེས་རྒྱ་ནག་ནང་མི་སེམས་འཚོ་མ་ཟིན་པ་ཞིག་གིས་སློབ་གྲྭ་ཞིག་གི་ནང་སློབ་ཕྲུག་བཙབ་གཏུབ་བྱས་རྐྱེན་ཕྲུ་གུ་ཉི་ཤུ་རྩ་གཉིས་འཆི་འདས་བྱུང་བ་དེ་ཚོའི་ཆེད་བསྔོ་སྨོན་བྱེད་དགོས་རེ་བསྐུལ་བྱུང་། རྐྱེན་འདས་ཕྱིན་པའི་ཕྲུ་གུ་དེ་དག་ལོ་ ༥ ནས་ ༡༠ བར་ཡིན་སྟབས་ཉིན་ཤས་རིང་བརྙན་འཕྲིན་རྒྱུད་ལམ་ཚང་མའི་ནང་ཨ་རིའི་ནང་བྱུང་བའི་དོན་རྐྱེན་དེའི་སྐོར་གླེང་སློང་བྱས་ཡོད་པ་རེད།
ཨ་རི་དང་རྒྱ་ནག་ནང་བྱུང་བའི་དོན་རྐྱེན་འོག་འཆི་རྨས་བྱུང་བའི་ཕྲུ་གུ་དང་དགེ་རྒན་ཉེས་མེད་དེ་དག་ལ་སྙིང་རྗེ་བྱུང་། གསོ་སྐྱོང་བཟང་པོས་ཕྲུ་གུ་དེ་དག་ཚར་ལོང་ཐུབ་ཡོད་ན་མི་ཚེ་བཟང་པོ་བསྐྱལ་ཏེ་སྤྱི་ཚོགས་ལ་ཕན་པ་དང་སེམས་ཅན་མང་པོ་ཞིག་ལ་ཞབས་འདེགས་ཞུ་ནུས་པ་ཡིན། སྲོག་ཤོར་བ་ཙམ་མ་ཟད་རང་གཞན་གཉིས་ཕན་གྱི་བྱ་བ་བྱེད་པའི་གོ་སྐབས་ཀྱང་ཤོར་བ་འདིས་ང་ལ་བློ་ཕམ་ཆེན་པོར་བྱུང་། འབྲུག་ཨ་མི་ཏ་བྷ་རི་བོར་ཡོད་པའི་ངའི་བཙུན་རྣམས་ནས་རྐྱེན་འདས་ཕྱིན་པ་རྣམས་ཀྱི་ཆེད་བསྔོ་སྨོན་དང་རྨས་སྐྱོན་བྱུང་བ་ཚོ་མགྱོགས་མྱུར་དྲག་སྐྱེས་ཡོང་བའི་སྨོན་ལམ་བྱེད་བཞིན་ཡོད།
མྱ་ངན་སེམས་སྡུག་བྱེད་པ་དང་ཆབ་ཅིག་ང་ཚོས་གནས་ཚུལ་འདི་འདྲ་སྐྱར་བཟློས་མི་ཡོང་བའི་ཆེད་དོན་རྐྱེན་འདིའི་ཡོང་རྐྱེན་གང་ཡིན་ཤེས་དགོས་པ་གལ་ཆེན་པོ་ཡིན། འདི་ལ་ངས་སྤྱི་ཚོགས་ཀྱི་དྲག་ཆར་ཞེས་འབོད་རྒྱུ་ཡིན། ཁོར་ཡུག་ལ་གནོད་འཚེ་བྱུང་བའི་རྐྱེན་གྱིས་དྲག་ཆར་འབབ་པ་བཞིན་སྤྱི་ཚོགས་ཀྱི་དཀའ་ངལ་དང་བག་མེད་ཤེས་ཡོན་ལ་བརྟེན་ནས་བློ་ཕམ་འོས་པའི་གནས་ཚུལ་འདི་འདྲ་འབྱུང་བ་ཡིན། ལོ་ན་ཆུང་དུས་ནས་དགེ་མཚན་མེད་པའི་གནས་ཚུལ་དང་འཚེ་བའི་ལས་སྤྱོད་ཕྲུ་གུ་ཚོར་ཐེར་འདོན་བྱས་ཡོད་རེད། ཚོང་འགྲིམ་པོ་ཡོང་ཆེད་གློག་ཀླད་རྩེད་མོ་དང་གློག་བརྙན་ནང་དྲག་སྤྱོད་བསྟན་གྱི་ཡོད་པ་རེད།
དོན་རྐྱེན་འདི་ཚོ་ལས་ང་ཚོས་སེམས་ཅན་གཞན་དག་རྣམས་ཀྱང་སྡུག་བསྔལ་ཇི་ཙམ་མྱང་གི་ཡོད་ཤེས་དགོས། དེ་ཚོ་ལའང་ཁྱིམ་ཚང་ཡོད་རེད། ང་ཚོས་བདེ་སྡུག་མྱོང་བ་བཞིན་ཁོང་ཚོས་ཀྱང་བདེ་སྡུག་མྱོང་བ་ཡིན། འདི་ནས་ཤེས་ནས་ང་ཚོའི་བྱམས་སྙིང་རྗེའི་ནུས་མཐུ་བརྒྱ་ཆ་ ༡༥ ཙམ་ཞིག་ཉིན་ལྟར་ཟས་དང་གོས། ཆོས། དངོས་པོའི་དཔལ་ཡོན་ཆེད་གསོད་བཀོལ་བྱེད་པའི་སེམས་ཅན་དེ་ཚོའི་ཐོག་བེད་སྤྱོད་བྱེད་དགོས། སེམས་ཅན་གཞན་ལ་བརྩེ་བ་དང་དྲང་པོ་བྱེད་པ་ནི་སྙིང་རྗེ་ཉམས་སུ་ལེན་པ་ཙམ་མ་ཟད་རང་ཉིད་ལ་དེ་འདྲའི་སྡུག་བསྔལ་མི་འབྱུང་བའི་ཐབས་ཤིག་ཀྱང་ཡིན། དེ་འདྲའི་སྡུག་བསྔལ་མྱོང་འདོད་མེད་ན་ང་འཕྲལ་དུ་ཀུན་སློང་བཟང་བསྒྱུར་བྱས་ནས་འཚེ་བ་མེད་པའི་བློ་སྦྱང་ནས་འཚེ་བ་ཅན་གྱི་བྱ་སྤྱོད་འཕྲལ་དུ་མཚམས་འཇོག་བྱེད་དགོས།
ངས་སྐད་ཆ་འདི་མིའི་མཚན་ཉིད་ཀྱི་ཆ་ནས་བཤད་པ་ལས་ནང་པའི་ལྟ་སྒྲུབ་ཀྱི་ཕྱོགས་ནས་ཤོད་ཀྱི་མེད། མིའི་མཚན་ཉིད་དམ་རྣམ་དཔྱོད་མེད་ན་རྨོངས་པ་རེད་ཅེས་ལབ་ཆོག ང་ཚོ་མིའི་རིགས་ནི་སེམས་ཅན་གཞན་ལས་རྣམ་རིག་བཀྲ་བ་ཡོད་སྟབས་དེ་ཤེས་ནས་མི་ལས་ཐབས་སྡུག་པ་བྱེད་རྒྱུ་མེད། བློ་ཕམ་པ་ཞིག་ལ་དེང་སང་མི་རྣམས་ཀྱི་བྱེད་བབ་དེ་དུད་འགྲོ་ལས་ཀྱང་ཞན་པ་དང་། ཤ་ཟའི་སྲིན་པོ་ལས་ཀྱང་སྡུག་པ་འདུག རང་གི་ཕྲུ་གུ་སྤུན་མཆེད་གསོད་བཀོལ་བྱེད་པ་མཐོང་བཞིན་པའི་དུད་འགྲོ་དེ་ཚོར་སྡུག་བསྔལ་ཇི་ཙམ་ཞིག་ཡོད་བསམ་བློ་གཏོང་དང་། ང་ཚོར་སྡུག་བསྔལ་ཇི་ཙམ་ཡོད་པ་ཁོང་ཚོར་ཡང་ཡོད་རེད། ཁོང་ཚོར་འདམ་ག་མེད་ལ་དབང་ཆ་ཡང་མེད།
སེམས་ཅན་མང་པོ་ཞིག་ལ་དྲག་སྤྱོད་པ་ངོ་མ་དེ་ང་ཚོ་མིའི་རིགས་འདི་རེད་འདུག རང་གི་བདེ་བ་ཙམ་གྱི་ཆེད་དུ་ང་ཚོས་སེམས་ཅན་གཞན་གསོད་པ་དང་བཀོལ་སྤྱོད་བྱེད་ཀྱི་ཡོད། མཐོ་རིས་ཀྱི་སེམས་ཅན་ཞིག་ཡིན་པའི་ཆ་ནས་ང་ཚོས་སེམས་ཅན་གཞན་སྐྱོང་སྟངས་ཤེས་པ་བྱས་ནས་འཛམ་གླིང་ནང་གི་སེམས་ཅན་གཞན་གྱི་འཚོ་བ་ལེགས་བཅོས་ཐུབ་པ་བྱེད་དགོས། ང་ཚོ་འཛམ་གླིང་འདིའི་ནང་བརྩེ་བའི་ཆེད་ལས་སྡང་བའི་ཆེད་འཚོ་བ་མིན། ང་ཚོས་འཛམ་གླིང་ནང་གི་སེམས་ཅན་ཐམས་ཅད་བྱམས་དང་སྙིང་རྗེས་སྐྱོང་དགོས། འདི་འདྲ་བྱས་ན་ང་ཚོ་མིའི་མཚན་ཉིད་ཚང་བ་ཡོང་གི་རེད། ང་ཚོར་འཛམ་གླིང་འདི་ལོ་ངོ་ས་ཡ་མང་པོར་འཚོ་སྡོད་བྱེད་ཡུལ་བཟང་པོ་ཞིག་ཏུ་བསྐྲུན་རྒྱུའི་ལས་འགན་ཡོད། ང་ཚོས་རང་གི་ཐ་སྐོར་དུ་བྱུང་བཞིན་པའི་དངོས་ཡོད་གནས་ཚུལ་ཤེས་ཀྱི་མེད་མདོག་བྱས་ནས་སྡོད་ཐབས་མེད། ཉིན་གཅིག་ཡིད་སྐྱོའི་གནས་ཚུལ་འདི་འདྲ་ཞིག་ང་ཚོར་ཡང་ཡོང་སྲིད་པ་རེད། སྒེར་དང་སྤྱི་མཐུན་གྱི་ལས་དེ་ཡིན་ཤག་བྱེད་ཐབས་མེད། ང་ཚོ་བྱབ་ཆུང་བྱེད་རྒྱུ་མེད།
མདོར་ན། རྒྱལ་ཁབ་གཉིས་ནང་ཕྲུ་གུ་ཚོར་བྱུང་བའི་བྱུས་ཉེས་དེ་ལས་ང་ཚོས་སློབ་གསོ་བླང་དགོས། ངའི་གྲོགས་པོ་དང་སློབ་མ་ཚུད་པའི་མི་སེམས་པ་བཟང་པོ་མང་པོ་ཞིག་གིས་སྨོན་ལམ་འདེབས་བཞིན་ཡོད་རེད། གནས་ཚུལ་དེ་ཐོས་པ་ནས་བཟུང་ངས་ཀྱང་བསྔོ་བ་སྨོན་ལམ་བྱེད་བཞིན་ཡོད། འོན་ཀྱང་དེ་ཙམ་གྱིས་དོན་རྐྱེན་དེའི་འབྱུང་རྐྱེན་དེ་སེལ་ཐུབ་ཀྱི་མ་རེད། དཔྱད་པའི་བློ་གྲོས་ཁོ་ནས་རྒྱུ་རྐྱེན་གང་ཡིན་ལན་འདེབས་ཐུབ་པ་ཡིན། རྒྱུ་རྐྱེན་གྱི་དྲི་བར་ལན་འདེབས་བྱུང་ན་ང་ཚོའི་སྨོན་ལམ་འགྲུབ་ཀྱི་རེད་པ་ལས། དྲི་བར་ལན་འདེབས་མ་བྱུང་བར་སྨོན་ལམ་འགྲུབ་ཐབས་མེད།
དུད་འགྲོ་བཟང་སྤྱོད་ཀྱིས་སྐྱོང་བར་སྐུལ་མཁན་ PETA ཞེས་པའི་ཚོགས་པ་བཟང་པོ་ཞིག་གི་དྲྭ་གནས་ཐོག་གཤམ་གསལ་གནས་ཚུལ་འཁོད་འདུག་པ་ངས་འདིར་ངོ་བཤུས་བྱས་པར་འགལ་བ་མེད་ངེས་དང་། རང་གཞན་གཉིས་ཕན་ཆེད་ངས་རང་གི་སློབ་མ་དང་གྲོགས་པོ་ཚོར་རིམ་བཞིན་དཀར་ཟས་ཁོ་ན་སྤྱོད་དགོས་པའི་རེ་སྐུལ་འདེབས་བྱེད་རྒྱུ་ཡིན། སྡང་འཛིན་གྱིས་བརྩེ་དུང་སྤེལ་མི་ཐུབ་ལ་བྱམས་པས་སྡང་འཛིན་གཅོད་ཐུབ་པ་ཡིན།
- ཀེ་ན་ཌའི་ལོ་རེའི་རྒྱ་མཚོའི་བ་གླང་གི་རྔོན་པ་བརྒྱག་འགོ་ཚུགས་ཡོད་པ་དེ་ནི་འཛམ་གླིང་ནུ་མ་སྣུན་པའི་མཚོ་གནས་སྲོག་ཆགས་རྔོན་བརྒྱག་རྒ་ཆེ་ཤོས་ཡིན་པ་དང་། དེའི་སྐབས་ཚོང་གི་ཆེད་དུ་མཚོ་གླང་བྱིས་པ་ཤ་སྟག་གསོད་བཟུང་བྱེད་ཀྱི་ཡོད། དཔྱིད་ཀ་བདུན་ཕྲག་དྲུག་ནས་བརྒྱད་ཀྱི་རིང་སེནྜ་ལོ་རེནྶ་ (St Lawrence) མཚོ་ཁུག་དང་། ནིའུ་ཕའོངྜ་ལེནྡ་དང་། ལེབ་ར་ཌཱོར་གྱི་ཤར་རྒྱུད་མཚོ་ངོགས་ཀྱི་འཁྱགས་ལངས་རྣམས་དམར་པོར་གྱུར་ཞིང་། མཚོ་གླང་བྱིས་པ་བདུན་ཕྲག་ ༢ ནས་ ༡༢ ལོན་པ་འབུམ་གསུམ་ཙམ་ཞིག་གསོད་པ་དང་འཁྱག་པའི་སྟེང་པགས་པ་བཤུ་བ་དང་། པགས་པ་བཤུས་ཟིན་པའི་ཕུང་པོ་དེ་དག་འཁྱག་པའི་སྟེང་དོར་བའམ་ཡང་ན་མཚོ་ནང་གཡུག་གི་ཡོད།
- ཤ་མིག་དང་འདྲ་བར་སྡིག་སྲིན་རྣམས་ཆུ་ཁོལ་མའི་ནང་བླུགས་ཏེ་གསོན་པོར་བཙོ་བ་དང་། སྡིག་སྲིན་གྱིས་སྡུག་བསྔལ་ཅན་གྱི་འཆི་བ་ལས་མཐར་ཐབས་བྱས་རྐྱེན་སྡེར་མོ་རྣམས་ཆག་གི་ཡོད། ཟས་སུ་སྤྱོད་པའི་སྡིག་སྲིན་འགའ་ཞིག་དྲན་པ་ཡོད་པའི་སྐབས་གློག་སྐུལ་གྱིས་གསོད་པ་དང་། ཁ་ཅིག་དུམ་བུར་བཏུབ་པ། ཁ་ཅིག་གློག་ཐབ་ནང་བཙོ་བ་བཅས་བྱེད་ཀྱི་ཡོད།
- མི་དང་ངདྲ་བར་ཤ་མིག་རྣམས་བྱིས་པའི་དུས་ཡུན་རིང་པོ་ཡོད་པ་དང་། དར་མའི་གནས་སྐབས་ཁོག་པོ་ཞིག་ཡོད། ང་ཚོ་དང་འདྲ་བར་མངལ་དུ་ཟླ་བ་དགུ་གནས་པ་དང་ཚེ་ཚད་ལོ་ ༡༠༠ ཙམ་འཚོ་ཐུབ། ཚོར་བ་སྐྱེན་ལ་སྤྱིར་བཏང་མ་ཡིན་པའི་སེམས་ཅན་འདི་རིགས་གསོད་སྟངས་སྙིང་རྗེ་ལྡན་པ་ཞིག་མེད།
- བྱ་ཏེ་ནི་ས་སྟེའདི་ནང་བཀོལ་ཉེས་ཆེ་ཤོས་ཀྱི་དུད་འགྲོ་ཞིག་ཡིན། ས་ཐོག་གནས་པའི་སེམས་ཅན་ཐམས་ཅད་བསྡོམ་པ་ལས་ཟས་ཀྱི་ཆེད་དུ་བྱ་ཕྲུག་གསོས་བསད་བྱེད་པ་མང་བ་ཡོད།
- ཨ་རིའི་ནང་བ་ཕྱུགས་ས་ཡ་ ༤༢ ཙམ་ཞིག་ལོ་ལྟར་ཤ་དང་འོ་མའི་ཆེད་སྲོག་ཤོར་གྱི་ཡོད། གཟེར་འཇོམས་ཀྱི་སྨན་གང་ཡང་མེད་པར་བེའུ་མང་པོ་ཆུང་དུས་ནས་ལྕགས་ཚ་པོས་རྟགས་བརྒྱབ་པ་དང་། རྭ་ཅོ་བཏུབ་པ་དང་། གླང་རྣམས་བྱ་གཅོད་པ་ཡིན། ཡར་སོན་པ་དང་ཁོ་ཚོ་གསོ་ཚགས་བྱེད་ཡུལ་ཆེན་པོ་ཉག་ཉོག་ཅན་དུ་བཏང་སྟེ། བཤའ་ཆེད་ཤ་རྒྱས་འཇུག་གི་ཡོད། མོ་ཕྱུགས་རྣམས་བཞོ་མ་གསོ་སྤེལ་ཁང་དུ་བཏང་སྟེ་ཡང་ཡང་མངལ་སྦྲུམ་བཅུག་ཞིང་། བེའུ་དང་ཁ་བྲལ་ནས་འཇོག་མཐར་བཤས་གཏོང་གི་ཡོད།
- སེམས་ཅན་གཞན་དང་འདྲ་བར་མོ་ཕྱུགས་རྣམས་ཀྱིས་རང་གི་བེའུ་ལ་བརྩེ་དུང་ཆེན་པོ་བྱེད་ཅིང་། བཞོ་མ་སྤེལ་ཡུལ་དང་སྒོ་ཕྱུགས་གསོ་སྤེལ་ཁུལ་དུ་བེའུ་དང་ཁ་བྲལ་རྗེས་ཉིན་མང་པོར་ངུ་འབོད་བྱེད་ཀྱི་ཡོད་པ་རེད།


text: ཧོང་ཀོང་གི་གཙུག་ལག་སློབ་གཉེར་ཁང་དུ་སློབ་འཁྲིད་གནང་མཁན་ཞིག་ལ། རྒྱ་ནག་གི་རྒྱབ་སྐྱོར་བ་ཞིག་གིས་ཁོང་ཁྲོ་ཆེན་པོ་བྱས་ཏེ་རྡུང་རྡེག་བཏང་བའི་དོན་རྐྱེན་གནས་ཚུལ་ཞིག་བྱུང་ཡོད་པ་དང་། གནས་ཚུལ་དེ་དངོས་སུ་མིག་མཐོང་ལག་ཟིན་བྱུང་མཁན་སློབ་གཉེར་བ་དེ་གྲས་ཀྱིས་བརྗོད་དོན་བྱས་ན། ཧོང་ཀོང་གི་(south China Morning Post) ཚགས་པར་གྱི་རྩོམ་སྒྲིག་པ་ཆེ་མོ། ཀི་ལིཕ་ བྷ་དྲླ། གཙུག་ལག་སློབ་གཉེར་ཁང་དེར་དུས་ནས་དུས་སུ་སློབ་འཁྲིད་གནང་བར་ཕེབས་ཀྱི་ཡོད་པ་ལྟར། གཟའ་ཟླ་བའི་ཉིན་ཡང་དེ་བཞིན་ཕེབས་ཏེ་སློབ་འཁྲིད་གནང་འགོ་ཚུགས་པའི་སྐབས་གློ་བུར་དུ་མི་གཅིག་ཡར་ལང་སྟེ། ཧོང་ཀོང་ནི་རྒྱ་ནག་གི་ཆ་ཤས་ཡིན་པས། འདི་གར་སློབ་ཚན་འཁྲིད་པའི་སྐབས་ཚང་མ་རྒྱ་ཡིག་དང་རྒྱ་སྐད་ཀྱི་ནང་འཁྲིད་དགོས་པ་ལས། དབྱིན་སྐད་ཀྱི་ནང་སློབ་ཁྲིད་བྱས་ན་འགྲིགས་ཀྱི་མེད་ཅེས་སྐད་འབོད་བྱས་པ་དང་ཆབས་ཅིག སློབ་འཁྲིད་གནང་མཁན་སྐུ་ཞབས་བྷ་དྲླ་ལ་རྡོག་རྒྱག་ཞུས་པ་དང་། དེབ་ཞུས་པ་སོགས་བྱས་ཡོད་པ་རེད། མི་དེ་ནི་སློབ་གཉེར་ཁང་དེའི་སློབ་གྲྭ་བ་མིན་པ་དང་། མི་དེ་ནི་རྒྱ་ནག་སྐམ་ས་ནས་ཡིན་པའི་རྣམ་པ་ཡོད་ལུགས་འབྲེལ་ཡོད་ཚོས་འགྲེལ་བརྗོད་བྱེད་ཀྱི་ཡོད་པ་བཅས་ཀྱི་སྐོར། གསར་འགྱུར་བརྒྱུད་ལམ་ཁག་གི་ནང་ཐོན་པའི་གནས་ཚུལ་རྣམས། དཔལ་མོ་མཁས་གྲུབ་ཀྱིས་ཕྱོགས་བསྒྲིགས་དང་སྙན་སྒྲོན་ཞུ་གི་རེད།།